Avis juridique important

|

31978K3140

Σύσταση αριθ. 3140/78/EKAX της Επιτροπής της 29ης Δεκεμβρίου 1978 περί των δασμών αντιντάμπινγκ που επιβλήθηκαν σε ορισμένα προϊόντα σιδηρουργίας και χαλυβουργίας

Επίσημη Εφημερίδα αριθ. L 372 της 30/12/1978 σ. 0001 - 0001

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


Avis juridique important

|

52004SC0798

Σύσταση για γνώµη του Συµβουλίου σύμφωνα με την τρίτη παράγραφο του άρθρου 9 του κανονισμού (ΕΚ) αριθ. 1466/97, της 7ης Ιουλίου 1997, σχετικά με το πρόγραμμα σύγκλισης της Εσθονίας, 2004-2008  /* SEC/2004/0798 τελικό */

Σύσταση για ΓΝΩΜΗ ΤΟΥ ΣΥΜΒΟΥΛΙΟΥ σύμφωνα με την τρίτη παράγραφο του άρθρου 9 του κανονισμού (ΕΚ) αριθ. 1466/97, της 7ης Ιουλίου 1997, σχετικά με το πρόγραμμα σύγκλισης της Εσθονίας, 2004-2008(υποβάλλεται από την Επιτροπή)ΑΙΤΙΟΛΟΓΙΚΗ ΕΚΘΕΣΗΟ κανονισμός (ΕΚ) αριθ. 1466/97 του Συμβουλίου, σχετικά με την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών [1], προβλέπει ότι τα μη συμμετέχοντα κράτη μέλη, δηλαδή τα κράτη μέλη που δεν έχουν υιοθετήσει το ενιαίο νόμισμα, οφείλουν, για τις ανάγκες της πολυμερούς εποπτείας, να υποβάλλουν σε τακτά χρονικά διαστήματα προγράμματα σύγκλισης στο Συμβούλιο και την Επιτροπή, δυνάμει του άρθρου 99 της Συνθήκης.[1]  ΕΕ L 209, 2.8.1997. Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htmΣύμφωνα με το άρθρο 9 του ως άνω κανονισμού, το Συμβούλιο οφείλει να εξετάζει κάθε πρόγραμμα σύγκλισης με βάση τις αξιολογήσεις της Επιτροπής και της επιτροπής του άρθρου 114 της Συνθήκης (Οικονομική και Δημοσιονομική Επιτροπή - ΟΔΕ). Με βάση τη σύσταση της Επιτροπής, και μετά από διαβούλευση με την Οικονομική και Δημοσιονομική Επιτροπή, το Συμβούλιο, αφού εξετάσει το πρόγραμμα σύγκλισης, πρέπει να εκδώσει γνώμη. Σύμφωνα με τον ίδιο κανονισμό, τα κράτη μέλη πρέπει να υποβάλλουν σε ετήσια βάση αναπροσαρμογή του προγράμματος σύγκλισης, η οποία είναι δυνατόν επίσης να εξετάζεται από το Συμβούλιο σύμφωνα με τις ίδιες διαδικασίες.Στις δέκα χώρες που προσχώρησαν στην ΕΕ την 1η Μαΐου 2004 έχει δοθεί παρέκκλιση, οπότε αυτές δεν συμμετέχουν ακόμη στο ενιαίο νόμισμα. Οι χώρες αυτές έχουν αναλάβει τη δέσμευση να υποβάλουν πρόγραμμα σύγκλισης μέχρι τις 15 Μαΐου 2004, και στη συνέχεια την πρώτη αναπροσαρμογή του προγράμματος αυτού προς τα τέλη του 2004.Το πρόγραμμα σύγκλισης της Εσθονίας, το οποίο καλύπτει την περίοδο 2004-2008, υπεβλήθη στις 13 Μαΐου 2004. Οι υπηρεσίες της Επιτροπής πραγματοποίησαν τεχνική αξιολόγηση του προγράμματος αυτού, λαμβάνοντας υπόψη τα αποτελέσματα των εαρινών προβλέψεων του 2004, και με γνώμονα τον «Κώδικα συμπεριφοράς» [2] και τις αρχές που τίθενται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, της 27ης Νοεμβρίου 2002, σχετικά με την ενίσχυση του συντονισμού των δημοσιονομικών πολιτικών [3]. Η ως άνω αξιολόγηση περιλαμβάνει τις εξής παρατηρήσεις:[2]  Αναθεωρημένη γνώμη της Οικονομικής και Δημοσιονομικής Επιτροπής, σχετικά με το περιεχόμενο και τη μορφή των προγραμμάτων σταθερότητας και σύγκλισης, η οποία ενεκρίθη από το Συμβούλιο ECOFIN στις 10.7.2001.[3]  COM (2002) 668 τελικό, 27.11.2002.Το πρώτο πρόγραμμα σύγκλισης της Εσθονίας εμπεριέχει τα μέτρα που περιλαμβάνονται στον προϋπολογισμό του 2004, είναι δε σε αντιστοιχία με τη δημοσιονομική στρατηγική για την περίοδο 2004-2008. Έχει εγκριθεί από το Συμβούλιο Υπουργών, οπότε αποτελεί το επίσημο μεσοπρόθεσμο μακροοικονομικό πλαίσιο της χώρας. Τα μέτρα πολιτικής είναι σύμφωνα με τις μεσοπρόθεσμες οικονομικές προβλέψεις που περιλαμβάνονταν στο Προενταξιακό Οικονομικό Πρόγραμμα (ΠΟΠ) του 2003. Το πρόγραμμα σύγκλισης εκφράζει την πρόθεση της Εσθονίας να ενταχθεί στον ΜΣΙ II και να υιοθετήσει το ευρώ το ταχύτερο δυνατόν. Υποστηρίζει δε ότι η Εσθονία θα είναι σε θέση να ικανοποιήσει τα κριτήρια συμμετοχής στη ζώνη του ευρώ μέχρι τη λήξη της περιόδου του προγράμματος, αλλά διατυπώνει προσεκτικά επιφυλάξεις ως προς την εξέλιξη του πληθωρισμού (σήμερα ο πληθωρισμός βρίσκεται κάτω του μέσου όρου της ζώνης του ευρώ).Το πρόγραμμα συμμορφώνεται σε μεγάλο βαθμό με τον «Κώδικα συμπεριφοράς ως προς το περιεχόμενο και τη μορφή των προγραμμάτων σταθερότητας και σύγκλισης». Μετά την πρόσφατη αναθεώρηση των εθνικών λογαριασμών της χώρας, η οποία δημοσιεύθηκε λίγο μετά την υποβολή του προγράμματος, τα στοιχεία για το ΑΕΠ της περιόδου 1993-2003 αναθεωρήθηκαν προς τα άνω. Κατά συνέπεια, μερικά από τα στοιχεία και τους πίνακες του προγράμματος είναι ήδη εκτός επικαιρότητας. Εντούτοις, η γενική εικόνα και η αξιολόγηση των σεναρίων του προγράμματος δεν επηρεάζονται, δεδομένου ότι οι τάσεις στις οποίες βασίζονται οι προβλέψεις δεν μεταβάλλονται σημαντικά.Η ισοσκέλιση του προϋπολογισμού και η ρύθμιση νομισματικής σταθερότητας τίθενται ως τα πάγια σημεία πρόσδεσης της μακροοικονομικής σταθερότητας της Εσθονίας. Το πρόγραμμα προβλέπει σταθερή αύξηση του ΑΕΠ μεταξύ 5% και 6% ετησίως, με προωθητική δύναμη την έντονη εσωτερική ζήτηση και τις εξαγωγές, οι οποίες αναμένεται να επιταχυνθούν με τη σχεδιαζόμενη εντατικοποίηση των εξωτερικών δραστηριοτήτων. Πάντως, η καθαρή εξωτερική συμβολή αναμένεται να παραμείνει αρνητική κατά την περίοδο του προγράμματος. Τόσο η ιδιωτική κατανάλωση όσο και οι επενδύσεις αναμένεται να συνεχίσουν να αυξάνονται, αν και με επιβραδυνόμενο ρυθμό. Η ανεργία θα μπορούσε σταδιακά να μειωθεί στο 9,5% του εργατικού δυναμικού. Η αναμενόμενη ανάκαμψη της παγκόσμιας οικονομίας και η συνακόλουθη αύξηση της ζήτησης σε εξαγωγές αναμένεται να οδηγήσουν σε συρρίκνωση του υψηλού σήμερα ελλείμματος των τρεχουσών συναλλαγών, το οποίο, ωστόσο, προβλέπεται να παραμείνει άνω του 8% μέχρι το 2008.Το μακροοικονομικό σενάριο φαίνεται σε μεγάλο βαθμό εύλογο. Για τα έτη 2004 και 2005, η αναμενόμενη αύξηση του ΑΕΠ είναι οριακά χαμηλότερη εκείνης των εαρινών προβλέψεων της Επιτροπής, ενώ ο πληθωρισμός προβλέπεται ελαφρώς υψηλότερος. Σε σύγκριση με το ΠΟΠ του 2003, το μακροοικονομικό σενάριο είναι λίγο χαμηλότερο ως προς την αύξηση του ΑΕΠ, απορροφώντας την καθυστέρηση της ανάκαμψης της διεθνούς οικονομίας, η οποία εκδηλώθηκε έκτοτε, ενώ οι προοπτικές για τον πληθωρισμό και την απασχόληση βελτιώθηκαν, χάρη στην καλύτερη της αναμενόμενης έκβαση του 2003. Η συνακόλουθη αναθεώρηση προς τα άνω των στοιχείων για την οικονομική ανάπτυξη στις προβλέψεις της Εσθονίας, μετά την αναθεώρηση των εθνικών λογαριασμών της χώρας στις 20 Μαΐου 2004, προσθέτει ευλογοφάνεια στα σενάρια που παρουσιάζονται στο πρόγραμμα. Το υψηλό έλλειμμα των τρεχουσών συναλλαγών θα συνεχίσει να αποτελεί τη σημαντικότερη μακροοικονομική ανισορροπία στην Εσθονία κατά το προβλεπτό μέλλον, λόγω των μεγάλων αναγκών της οικονομίας σε επενδύσεις. Το πρόγραμμα αναφέρεται στο ζήτημα αυτό λεπτομερώς. Με τον προϋπολογισμό της γενικής κυβέρνησης να προβλέπεται με μικρό πλεόνασμα ή ισοσκελισμένος σε όλη την περίοδο του προγράμματος, η δημοσιονομική πολιτική αποσκοπεί βασικά στην υποστήριξη της βελτίωσης του ισοζυγίου τρεχουσών συναλλαγών, αλλά σε σημαντικά μικρότερο βαθμό απ' ό,τι κατά το 2002 και το 2003. Η αυστηρή δημοσιονομική πειθαρχία, συμπεριλαμβανόμενης της αγνόησης πιθανών «απροσδόκητων πλεονασμάτων», θα εξακολουθήσει έτσι να αποτελεί σημαντικότατο στοιχείο για τη διατηρήσιμη διόρθωση των εξωτερικών ανισορροπιών.Το σύστημα νομισματικής σταθερότητας, το οποίο λειτουργεί από τότε που η χώρα έγινε ανεξάρτητη - με το εθνικό νόμισμα (kroon) να έχει συνδεθεί αρχικά με το DM και, από το 1999 και εξής, με το ευρώ -, εξυπηρέτησε ικανοποιητικά τη χώρα και εξασφαλίζει υψηλή αξιοπιστία στους παράγοντες της αγοράς. Οι νομισματικοί στόχοι μέσω της αυστηρής σύνδεσης με το ενισχυόμενο ευρώ βοήθησε στην αποκλιμάκωση του πληθωρισμού στην Εσθονία πολύ γρήγορα, με ετήσια αύξηση του Δείκτη Τιμών Καταναλωτή (ΔΤΚ) μόλις 1,3% κατά το 2003, αλλά ο δείκτης αυτός αναμένεται να αυξηθεί μεσοπρόθεσμα. Τα επιτόκια στην Εσθονία βρίσκονται στο ιστορικά χαμηλότερο επίπεδο, αποτυπώνοντας τις εξελίξεις στη ζώνη του ευρώ και την ευνοϊκή κατάταξη της χώρας από τους διεθνείς φορείς. Η Εσθονία επιδιώκει την ένταξή της στον ΜΣΙ II σύντομα, με την τυποποιημένη ζώνη διακυμάνσεων, ενώ θα διατηρεί μονομερή δέσμευση έναντι του σημερινού συστήματος νομισματικής σταθερότητας. Επίσης, η υιοθέτηση του ευρώ προβλέπεται «το συντομότερο δυνατόν».Η δημοσιονομική στρατηγική που σκιαγραφείται στο πρόγραμμα προβλέπει για το 2004 διατήρηση πλεονάσματος 0,7% επί του ΑΕΠ στον ισολογισμό της γενικής κυβέρνησης, από δε το 2005 και εξής ισοσκελισμένους προϋπολογισμούς. Τούτο είναι ελαφρώς περισσότερο αισιόδοξο από το σενάριο του ΠΟΠ του 2003, το οποίο ανέφερε ότι πλεονάσματα δεν θα σημειώνονταν ήδη από το 2004, ενώ συμφωνεί με τις προβλέψεις της Επιτροπής μέχρι το 2005. Συνολικά, τούτο προϋποθέτει σημαντική χαλάρωση των δημόσιων οικονομικών σε σύγκριση με το απροσδόκητα υψηλό πλεόνασμα του 2003. Το πρόγραμμα εμπεριέχει και μια σταθερή δέσμευση για τήρηση των κανόνων του Συμφώνου Σταθερότητας και Ανάπτυξης, καθώς και για διατήρηση των δημόσιων λογαριασμών ισοσκελισμένων ή πλεονασματικών για ολόκληρη την περίοδο του προγράμματος. Η εν εξελίξει μεταρρύθμιση του φορολογικού συστήματος αποσκοπεί σε σταδιακή μείωση της φορολόγησης με ενιαίο συντελεστή τόσων των επιχειρήσεων όσο και των προσώπων, και τούτο θα συνδυασθεί με υψηλότερες κοινωνικές παροχές και φοροελαφρύνσεις. Η έντονη οικονομική ανάπτυξη , η περιστολή των δαπανών, η αύξηση των εσόδων από τον ΦΠΑ και τους ειδικούς φόρους κατανάλωσης, σε συνδυασμό με τις αλλαγές στη διάρθρωση των δαπανών και τη βελτίωση της είσπραξης των φόρων αναμένεται να επαρκέσουν για τη χρηματοδότηση των μεταρρυθμίσεων αυτών. Συνολικά, και ενώ οι ονομαστικές δαπάνες αναμένεται να αυξηθούν, ο δείκτης των δαπανών προβλέπεται να μειωθεί. Ενώ η κεντρική κυβέρνηση και τα ταμεία κοινωνικής ασφάλισης προβλέπεται να εξακολουθήσουν να σημειώνουν πλεονάσματα κατά την περίοδο του προγράμματος (παρά τις σημαντικές μεταφορές πιστώσεων, ύψους έως 1% του ΑΕΠ, προς έναν δεύτερο, ιδιωτικό, πυλώνα του συνταξιοδοτικού συστήματος), οι ΟΤΑ αναμένεται να παραμείνουν ελλειμματικοί, έστω και με χαμηλότερο έλλειμμα. Το δημόσιο χρέος αντιστοιχούσε στο 5,8% του ΑΕΠ κατά το 2003, προβλέπεται δε ότι θα μειωθεί περαιτέρω, μέχρι μόλις το 3,2% του ΑΕΠ το 2008. Το χρέος αυτό καλύπτεται πλήρως από τα δημόσια αποθεματικά και αποτελεί αμελητέο κίνδυνο για την οικονομία της Εσθονίας.Οι δημοσιονομικές προβλέψεις του προγράμματος φαίνονται συνολικά εύλογες, αν και το πραγματικό δημοσιονομικό αποτέλεσμα είναι δυνατόν να αποδειχθεί καλύτερο του προβλεπόμενου. Η άποψη αυτή βασίζεται ιδίως στην παραδοσιακή σύνεση των προβλέψεων (και στην κατ' επανάληψιν υπερκάλυψη των δημοσιονομικών στόχων) κατά τα πέντε τελευταία έτη, στη ρεαλιστική πρόβλεψη για την οικονομική ανάπτυξη, η οποία έρχεται σε επίρρωση των δημοσιονομικών προβλέψεων του προγράμματος, στην πιθανή περαιτέρω επίδραση των μεταφορών από το πλεόνασμα του 2003, στη βραδύτερη της αναμενόμενης πραγματοποίηση των δημόσιων επενδύσεων που βασίζονται στην εισροή κονδυλίων από την ΕΕ, αλλά και στην προς τα κάτω διόρθωση των δεικτών του ελλείμματος και του χρέους μετά την πρόσφατη αναθεώρηση των εθνικών λογαριασμών. Οι κίνδυνοι υποχώρησης, αν και δεν φαίνονται μεγάλοι με τα σημερινά δεδομένα, είναι ωστόσο δυνατόν να προκύψουν από υστέρηση των εσόδων λόγω των σχεδιαζόμενων φορολογικών ελαφρύνσεων, ή λόγω δυσμενών εξελίξεων στην οικονομική ανάπτυξη εξαιτίας εξωγενών παραγόντων. Η γρήγορη απορρόφηση του πλεονάσματος του προϋπολογισμού κατά το 2004 και το 2005, η οποία είναι πιθανό να συμπέσει με την προβλεπόμενη επιτάχυνση της οικονομικής δραστηριότητας, είναι πιθανό να οδηγήσει σε ευδιάκριτη προκυκλική ενίσχυση της δημοσιονομικής πορείας που προβλέπεται στο πρόγραμμα. Ακόμη, εάν δεν υλοποιηθεί η εύρυθμη και εν σειρά μείωση των εξωτερικών ανισορροπιών μέσω της ανάκαμψης των ιδιωτικών εγχώριων καταθέσεων (όπως υποθέτει το πρόγραμμα), μια δημοσιονομική πολιτική με στόχο την ισοσκέλιση των προϋπολογισμών είναι πιθανό να μην αρκέσει για την υποστήριξη της σχεδιαζόμενης διόρθωσης του ελλείμματος των τρεχουσών συναλλαγών.Το πρόγραμμα εκφράζει σαφώς την πρόθεση της χώρας να επιτύχει τους στόχους της στρατηγικής της Λισαβώνας μέχρι το 2010. Οι δείκτες απασχόλησης θα πρέπει να αυξηθούν, τόσο με μεταρρυθμίσεις στην επαγγελματική κατάρτιση όσο και με μείωση των κοινωνικών και φορολογικών επιβαρύνσεων των αμοιβών της εργασίας. Η ανάγκη διεύρυνσης της βάσης προσφοράς της οικονομίας (και ταυτόχρονα της φορολογικής βάσης) θα καλυφθεί μέσω βελτιώσεων της υποδομής και μέτρων στην εκπαίδευση, με σκοπό τη μείωση της σημερινής αναντιστοιχίας ειδικοτήτων και ζήτησης στην αγορά της εργασίας. Το χαμηλό επίπεδο παραγωγικότητας θα αντιμετωπισθεί με την τόνωση της Ε&Α, τόσο στον ιδιωτικό όσο και στον δημόσιο τομέα, έτσι ώστε να ενισχυθεί περαιτέρω η οικονομική ανάπτυξη. Όσον αφορά τα δημόσια οικονομικά, το πρόγραμμα αποσκοπεί στην εφαρμογή των διαρθρωτικών μεταρρυθμίσεων, τόσο ως προς τις δαπάνες όσο και ως προς τα έσοδα. Οι μεταρρυθμίσεις στις δαπάνες επιδιώκουν ιδιαίτερα τον καλύτερο προσδιορισμό των στόχων των κοινωνικών παροχών προς τους ενδεείς, και την ενίσχυση των κινήτρων για εργασία. Όσον αφορά τα έσοδα, η εκτεταμένη φορολογική μεταρρύθμιση, η οποία άρχισε το 2004, θα οδηγήσει βαθμιαία σε περαιτέρω μετατόπιση από την άμεση στην έμμεση φορολογία, με διατήρηση ενός απλού φορολογικού συστήματος. Από τις μεταρρυθμίσεις, από τις οποίες οι περισσότερες βρίσκονται σε εξέλιξη, λογικά μπορεί κανείς να αναμένει ότι θα ενισχύσουν τα κίνητρα για εργασία, για δημιουργία νέων θέσεων απασχόλησης και για αποθάρρυνση της φοροδιαφυγής.Η Εσθονία είναι σε καλή θέση για να καλύψει το δημοσιονομικό κόστος που προβλέπεται λόγω της γήρανσης του πληθυσμού. Το σημαντικό κόστος της δημιουργίας ενός πλήρως χρηματοδοτούμενου δεύτερου, ιδιωτικού, πυλώνα του συνταξιοδοτικού συστήματος λαμβάνεται υπόψη στις δημοσιονομικές προβλέψεις του προγράμματος. Χαμηλό δημόσιο χρέος, σημαντικά δημόσια χρηματοοικονομικά αποθεματικά και μεσοπρόθεσμη δημοσιονομική στρατηγική σε αντιστοιχία με τον στόχο του σχεδόν ισοσκελισμένου ή πλεονασματικού προϋπολογισμού, μαζί με τις μεταρρυθμίσεις στα συστήματα συνταξιοδότησης και περίθαλψης, οι οποίες επιδιώκουν την αναχαίτιση των δημοσιονομικών πιέσεων περισσότερο μακροπρόθεσμα, αναμένεται να εξασφαλίσουν τη διατηρησιμότητα των βάσεων των δημόσιων οικονομικών.Πίνακας: Σύγκριση των βασικών μακροοικονομικών και δημοσιονομικών προβλέψεων>ΘΕΣΗ ΠIΝΑΚΑ>Με βάση την αξιολόγηση αυτή, η Επιτροπή εξέδωσε την προσαρτώμενη σύσταση για την έκδοση γνώμης του Συμβουλίου σχετικά με το πρόγραμμα σύγκλισης της Εσθονίας και ενέκρινε την υποβολή της στο Συμβούλιο.Σύσταση για ΓΝΩΜΗΣ ΤΟΥ ΣΥΜΒΟΥΛΙΟΥ σύμφωνα με την τρίτη παράγραφο του άρθρου 9 του κανονισμού (ΕΚ) αριθ. 1466/97 του Συμβουλίου, της 7ης Ιουλίου 1997,  σχετικά με το πρόγραμμα σύγκλισης της Εσθονίας, 2004-2008ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, σχετικά με την ενίσχυση της εποπτείας των δημοσιονομικών θέσεων, καθώς και την εποπτεία και τον συντονισμό των οικονομικών πολιτικών [4], και ιδίως το άρθρο 9 παρ. 3,[4]  ΕΕ L 209, 2.8.1997, σ. 1. Τα έγγραφα στα οποία αναφέρεται το παρόν κείμενο είναι διαθέσιμα στον εξής δικτυακό τόπο:http://europa.eu.int/comm/economy_finance/about/activities/sgp/main_en.htmτη σύσταση της Επιτροπής,Μετά από διαβουλεύσεις με την Οικονομική και Δημοσιονομική Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:Στις [5 Ιουλίου] 2004, το Συμβούλιο εξέτασε το πρόγραμμα σύγκλισης της Εσθονίας, το οποίο καλύπτει την περίοδο 2004-2008. Το πρόγραμμα συμμορφώνεται σε μεγάλο βαθμό με τις απαιτήσεις ως προς τα δεδομένα οι οποίες τίθενται στον αναθεωρημένο «Κώδικα συμπεριφοράς σχετικά με το περιεχόμενο και τη μορφή των προγραμμάτων σταθερότητας και σύγκλισης».Η δημοσιονομική στρατηγική στην οποία βασίζεται το πρόγραμμα αποσκοπεί στη διατήρηση εύρωστων δημόσιων οικονομικών, όπως αυτά ορίζονται με γνώμονα την εξασφάλιση σχεδόν ισοσκελισμένου ή πλεονασματικού προϋπολογισμού. Προς τούτο, και μετά το πλεόνασα του 2003, ύψους 2,6% επί του ΑΕΠ, το πρόγραμμα αποσκοπεί σε ένα μικρό πλεόνασμα, 0,7% του ΑΕΠ για το 2004, και από το 2005 και μετά σε ισοσκελισμένους προϋπολογισμούς, με παράλληλη βαθμιαία μείωση των δεικτών τόσο των εσόδων όσο και των δαπανών, μετά την άνοδο και των δύο αυτών δεικτών κατά το 2004 λόγω της ένταξης στην ΕΕ. Πιο συγκεκριμένα, το πρόγραμμα εμπεριέχει μεταρρυθμίσεις που οδηγούν σε μείωση των άμεσων φόρων, σε συνδυασμό με αυξημένες παροχές και φοροελαφρύνσεις. Η έντονη οικονομική ανάπτυξη, η βελτίωση της είσπραξης των φόρων, η περιστολή των δαπανών και οι αλλαγές στη δομή των δαπανών, μαζί με την αύξηση των εσόδων από τον ΦΠΑ και τους ειδικούς φόρους κατανάλωσης προβλέπεται ότι θα επαρκέσουν για τη χρηματοδότηση των μεταρρυθμίσεων αυτών. Ο δείκτης του χρέους, 5,8% επί του ΑΕΠ το 2003, είναι πολύ χαμηλός και προβλέπεται να μειωθεί περαιτέρω, στο 3,2% του ΑΕΠ μέχρι το 2008.Με βάση τα διαθέσιμα αυτή τη στιγμή στοιχεία, το μακροοικονομικό σενάριο στο οποίο βασίζεται το πρόγραμμα φαίνεται να αποτυπώνει εύλογες παραδοχές για την αύξηση του ΑΕΠ, μεταξύ 5% και 6% κατά την περίοδο του προγράμματος. Ως κυριότερες πηγές οικονομικής ανάπτυξης θεωρούνται η εσωτερική ζήτηση (με αύξηση περίπου 7% ετησίως) και η επιταχυνόμενη αύξηση των εξαγωγών, έως και 10% ετησίως. Η ιδιωτική κατανάλωση προβλέπεται ότι θα αυξάνεται κατά 5-6% ετησίως. Οι επενδύσεις προβλέπεται ότι θα παραμείνουν ενεργές, με αύξηση κατά 7-9% ετησίως, αν και όχι πλέον με ρυθμούς άνω του 10%, όπως συνέβαινε κατά το πρόσφατο παρελθόν. Η πρόβλεψη για τον πληθωρισμό, με ρυθμό περίπου 3% από το 2004 και μετά, μετά τη χαμηλότερη επίδοση του 1,3% κατά το 2003, φαίνεται επίσης ρεαλιστική. Το σημερινό υψηλό έλλειμμα των τρεχουσών συναλλαγών (13,7% του ΑΕΠ το 2003) προβλέπεται ότι θα μειωθεί γύρω στο 8% του ΑΕΠ μέχρι το 2008.Οι κίνδυνοι των δημοσιονομικών προβλέψεων φαίνονται σε μεγάλο βαθμό εξισορροπημένοι. Αφενός, η Εσθονία έχει εδραιώσει παράδοση συνετών προβλέψεων και επανειλημμένων υπερκαλύψεων των δημοσιονομικών στόχων κατά τα πέντε τελευταία έτη. Αφετέρου, δεν μπορούν να αποκλεισθούν απροσδόκητες υστερήσεις εσόδων λόγω των σχεδιαζόμενων φοροελαφρύνσεων, ή δυσμενείς επιδράσεις εξωγενών παραγόντων στην οικονομική ανάπτυξη. Ως εκ τούτου, η δημοσιονομική προοπτική που σκιαγραφείται στο πρόγραμμα φαίνεται επαρκής για την επίτευξη του μεσοπρόθεσμων στόχου του Συμφώνου Σταθερότητας και Ανάπτυξης, δηλαδή σχεδόν ισοσκελισμένων προϋπολογισμών. Ακόμη, αναμένεται να δημιουργήσει επαρκές περιθώριο ασφαλείας έναντι τυχόν υπέρβασης του ορίου του 3% επί του ΑΕΠ λόγω των συνήθων μακροοικονομικών διακυμάνσεων. Πάντως, η ταχεία μείωση των πλεονασμάτων από το 2004 και μετά, και για μια περίοδο έντονης οικονομικής ανάπτυξης, όπως προβλέπεται στο πρόγραμμα, είναι πιθανό να απαιτήσει χωριστή προκυκλική δημοσιονομική αντιμετώπιση.Ο δείκτης του χρέους της Εσθονίας, χαμηλότερος του 6% του ΑΕΠ, είναι σχεδόν ο χαμηλότερος στην ΕΕ, προβλέπεται δε ότι θα μειωθεί περαιτέρω κατά 2,6 εκατοστιαίες μονάδες, κατά την περίοδο του προγράμματος. Η σημερινή τάση είναι δυνατόν να αποβεί ευνοϊκότερη της προβλεπόμενης, λόγω της πρόσφατης αναθεώρησης των εθνικών λογαριασμών, η οποία θα προκαλέσει μόνιμη αύξηση του ΑΕΠ, οπότε και του παρονομαστή του δείκτη.Η Εσθονία είναι σε καλή θέση για να καλύψει το δημοσιονομικό κόστος της γήρανσης του πληθυσμού. Χαμηλό δημόσιο χρέος, σημαντικά δημόσια χρηματοοικονομικά αποθεματικά και μεσοπρόθεσμη δημοσιονομική στρατηγική σε αντιστοιχία με τον στόχο του σχεδόν ισοσκελισμένου ή πλεονασματικού προϋπολογισμού, μαζί με τις μεταρρυθμίσεις στα συστήματα συνταξιοδότησης και περίθαλψης, οι οποίες επιδιώκουν την αναχαίτιση των δημοσιονομικών πιέσεων περισσότερο μακροπρόθεσμα, αναμένεται να εξασφαλίσουν τη διατηρησιμότητα των βάσεων των δημόσιων οικονομικών.Βασικές προβλέψεις του προγράμματος σύγκλισης της Εσθονίας>ΘΕΣΗ ΠIΝΑΚΑ>* Αυτοί οι δείκτες δεν λαμβάνουν υπόψη την αναθεώρηση των εθνικών λογαριασμών, της 20ής Μαΐου 2004, η οποία οδήγησε στατιστικά σε μονίμως υψηλότερο ΑΕΠ. Τα στοιχεία του 2003 θα αναθεωρηθούν ως εξής: Αύξηση του πραγματικού ΑΕΠ 5,1%, δημοσιονομικό υπόλοιπο γενικής κυβέρνησης 2,4% του ΑΕΠ, ακαθάριστο δημόσιο χρέος 5,3% του ΑΕΠ.


title: Σύσταση αριθ. 1535/78/ΕΚΑΧ τής Επιτροπής τής 21ης Ιουνίου 1978 περί τών δασμών αντιντάμπινγκ επί ορισμένων σιδηρουργικών προϊόντων

text:
226                               Επίσημη Εφημερίδα των Ευρωπαϊκών Κοινοτήτων
378L1 535
5.7.78                             Επίσημη Εφημερίδα των Ευρωπαϊκών Κοινοτήτων                         'Αριθ . N 183 / 1
                                   ΣΥΣΤΑΣΗ άριθ. 1535/78/ΕΚΑΧ ΤΗΣ ΕΠΙΤΡΟΠΗΣ
                                                της 21ης 'Ιουνίου 1978
                      περί των δασμών άντι-ντάμπινγκ έπί όρισμένων σιδηρουργικών προϊόντων
H ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ,                       ότι ορισμένοι από τους δασμούς αυτούς ανεστάλησαν
                                                             ή κατηργήθησαν στό μεταξύ ·
Έχοντας υπόψη :
                                                             ότι τό ΰψος αυτών των δασμών ισούται μέ τη διαφορά
τή συνθήκη περί ιδρύσεως τής Ευρωπαϊκής Κοινότη             μεταξύ των πραγματικών συμβατικών τιμών (τιμής
τος "Ανθρακα καί Χάλυβα καί ιδίως τά άρθρα 74                βάσεως σύν τά έπί πλέον) πού διαμορφώνεται μετά
καί 86 ,                                                     τόν εκτελωνισμό « ελεύθερο στά σύνορα » καί τών
                                                             πραγματικών τιμών (τιμής βάσεως σύν τά έπί πλέον)
τή σύσταση 77/329/ΕΚΑΧ της 'Επιτροπής, τής 15ης              πού έχουν δημοσιευθεϊ(21 ) άπό τήν Επιτροπή γιά τό
'Απριλίου 1977 , περί τής άμυνας κατά τών πρακτικών          έν λόγω προϊόν·
ντάμπινγκ, πριμοδοτήσεων ή έπιδοτήσεων έκ μέρους
χωρών μή μελών τής Ευρωπαϊκής Κοινότητος "Αν                ότι ή Επιτροπή μέ τήν ανακοίνωση της 21ης Ιουνίου
θρακα καί Χάλυβα('), πού τροποποιήθηκε μέ τή                 1978 τροποποίησε αυτές τίς τιμές βάσεως·
σύσταση άριθ . 3004 /7 7 /ΕΚΑΧ(2) , καί ιδίως τά αρθρα
15 , 17 καί 18 ,
                                                             δτι ή Επιτροπή εκτοτε έπανεξέτασε τούς υπολογι
άφοΰ άκουσε τίς γνώμες πού έκφράσθηκαν άπό τή                σμούς της τοΰ ντάμπινγκ, είτε δριστικούς εΐτε προ
συμβουλευτική έπιτροπή πού προβλέπεται άπό τή                καταρκτικούς ·
σύσταση 77 /329/ΕΚΑΧ,
                                                             ότι ή έπανεξέταση αυτή επιβεβαίωσε ότι οί τιμές
 Εκτιμώντας :                                                βάσεως στή νέα τους έμφάνιση είναι λογικές·
δτι άπό τήν έναρξη τοΰ έτους 1978 , καί μέ τίς               ότι πρέπει έπομένως νά καθιερωθεί δτι ή είσπραξη
συστάσεις άριθ. 112/78/ΕΚΑΧ0), 117/78/ΕΚΑΧ(<),              τών δασμών άντι-ντάμπινγκ θά γίνεται έφεξής βάσει
118/78/ΕΚΑΧ(5),           119/78/ΕΚΑΧ(«),      120/78/      τών βελτιωμένων τιμών βάσεως,
ΕΚΑΧ(7), 121 /78/ΕΚΑΧ(8) , 159/78/ΕΚΑΧ(»), 160/
78 /ΕΚΑΧ(10), 161 /78 /EKAX(n), 245/78/ΕΚΑΧ ( ΐ2),
262/78/ΕΚΑΧ( 13),         263/78/ΕΚΑΧ(ι«),     307 /78/      ΔΙΑΤΥΠΩΝΕΙ ΤΗΝ ΠΑΡΟΥΣΑ ΣΥΣΤΑΣΗ :
ΕΚΑΧ(15), 359/78/ΕΚΑΧ{16), 790/78/ΕΚΑΧ("),
811 /78/ΕΚΑΧ(18), 932/78/ΕΚΑΧ(ΐ9) καί 1006/78 /
ΕΚΑΧ(20), ή 'Επιτροπή επέβαλε όρισμένους δασμούς                                     "Αρϋρο 1
άντι-ντάμπινγκ, προσωρινούς ή όριστικούς, γιά σιδη
ρουργικά προϊόντα·                                           1 . Τό ύψος τών δασμών αντι-νταμπινγκ, προσωρινών
                                                             ή οριστικών, πού έχουν καθιερωθεί μέ τίς συστάσεις
 C ) ΕΕ   άριϋ. N 114 τής 5.5.1977, a. 6.
 (2) EE   άριϋ. N 352 τής 31.12.1977, a. 13.
 C) EE    άριϋ. N 17 τής 21.1.1978, o. 27.
 (4) EE   άριϋ. N 19 τής 24.1.1978, a. 2.                    (15) ΕΕ  άριϋ. N 45 τής 16.2.1978, a. 17.
 (5) EE   άριϋ. N 19 τής 24.1.1978, σ. 3.                    (16) ΕΕ  άριϋ. N 50 τής 22.2.1978, σ. 13.
 (6) ΕΕ   άριϋ. N 19 τής 24.1.1978, σ. 5.                    (17) ΕΕ  άριϋ. N 106 τής 20.4.1078, a. 21 .
 C) ΕΕ    άριϋ. N 19 τής 24.1.1978, σ. 7.                    (18) ΕΕ  άριϋ. N 108 τής 22.4.1978, o. 26.
 (S) ΕΕ   άριϋ. N 19 τής 24.1.1978, σ. 9.                    (19) ΕΕ  άριϋ. N 120 τής 4.5.1978, σ. 22.
 t9) ΕΕ   άριϋ. N 23 τής 28.1.1978, σ. 31 .                  f20) EE  άριϋ. N 131 τής 19.5.1978, o. 8.
00) ΕΕ    άριϋ. N 23 τής 28.1.1978, σ. 33.                   f21) Βλ. άνακοίνωση τής 'Επιτροπής τής 31ης Δεκεμβρίου
C11) ΕΕ άριϋ.   N 23 τής 28.1.1978, a. 35.                        1977 (ΕΕ άριϋ. N 353 τής 31.12.1977, σ. 1 ), πού
(12) ΕΕ άριϋ.   N 37 τής 7.2.1978, σ. 13.                         έτροποποιήϋη άπό άνακοινώσεις τής 1 ης 'Απριλίου 1978
03) ΕΕ άριϋ.    N 39 τής 9.2.1978, a. 13.                         (ΕΕ άριϋ. N 87 τής 1.4.1978, a. 4) καί τής 13ης Μαΐου
(14) ΕΕ άριϋ.   N 39 τής 9.2.1978, o. 15.                         1978 (ΕΕ άριϋ. N 126 τής 13.5.1978, σ. 5).
 ---pagebreak---                               Επίσημη Εφημερίδα των Εύρωπαϊκων Κοινοτήτων                           227
άριθ. 112/78/ΕΚΑΧ, 117/78 /ΕΚΑΧ, 118/78/ΕΚΑΧ,                              "Λρυρο 2
 119 /78 /ΕΚΑΧ, 120/78 /ΕΚΑΧ, 121 /78 /ΕΚΑΧ , 159 /
78 /ΕΚΑΧ, 160/78 /ΕΚΑΧ, 161 /78 /ΕΚΑΧ, 245 / 78 /      H παρούσα σύσταση κοινοποιείται στά Κράτη μέλη
ΕΚΛΧ, 262/7 8 /ΕΚΑΧ, 263 /78 /ΕΚΑΧ , 307 /78 /        καί δημοσιεύεται στήν 'Επίσημη 'Εφημερίδα των Ευ
ΕΚΑΧ, 359/78 /ΕΚΑΧ, 790/78 /ΕΚΑΧ, 811 /78 /           ρωπαϊκών Κοινοτήτων.
ΕΚΑΧ ,     9 3 2/7 8 /ΕΚΑΧ καί  1006/78 /ΕΚΑΧ     θά
ισούται εφεξής μέ τή διαφορά μεταξύ της πραγματικής   'Αρχίζει νά ισχύει από τίς 10 'Ιουλίου 1978 .
συμβατικής τιμής (τιμής βάσεως συν τά επί πλέον) πού
διαμορφώνεται μετά τόν εκτελωνισμό « ελεύθερο στά     Έγινε στίς Βρυξέλλες, στίς 21 'Ιουνίου 1978 .
σύνορα » καί τής πραγματικής τιμής (τιμής βάσεως σύν
τά έπί πλέον) όπως ή τιμή αύτη δημοσιεύθηκε άπό την
'Επιτροπή στίς 5 Ιουλίου 1978 γιά τό έν λόγω προϊόν.                             Γιά την Επιτροπή
                                                                                Etienne DAVIGNON
2 . OL λοιπές διατάξεις των ανωτέρω συστάσεων
παραμένουν αμετάβλητες .                                                       Μέλος της 'Επιτροπής


Avis juridique important

|

31983K0874

Σύσταση αριθ. 874/83/ΕΚΑΧ της Επιτροπής της 12ης Απριλίου 1983 για την τροποποίηση των συστάσεων αριθ. 811/78/ΕΚΑΧ και αριθ. 1006/78/ΕΚΑΧ σχετικά με οριστικούς δασμούς αντιντάμπινγκ σε ορισμένα προϊόντα σιδήρου και χάλυβα καταγωγής Λαϊκής Δημοκρατίας της Γερμανίας

Επίσημη Εφημερίδα αριθ. L 096 της 15/04/1983 σ. 0010 - 0010 Ισπανική ειδική έκδοση: Κεφάλαιο 11 τόμος 28 σ. 0131  Πορτογαλική ειδική έκδοση : Κεφάλαιο 11 τόμος 28 σ. 0134

***** ΣΥΣΤΑΣΗ αριθ. 874/83/ΕΚΑΧ ΤΗΣ ΕΠΙΤΡΟΠΗΣ  της 12ης Απριλίου 1983  για την τροποποίηση των συστάσεων αριθ. 811/78/ΕΚΑΧ και αριθ. 1006/78/ΕΚΑΧ σχετικά με οριστικούς δασμούς αντιντάμπινγκ σε ορισμένα προϊόντα σιδήρου και χάλυβα καταγωγής Λαϊκής Δημοκρατίας της Γερμανίας  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,  τη σύσταση της Επιτροπής αριθ. 3018/79/ΕΚΑΧ της 21ης Δεκεμβρίου 1979 περί της άμυνας κατά των εισαγωγών από χώρες μη μέλη της Ευρωπαϊκής Κοινότητας Άνθρακα και Χάλυβα (1), που αποτελούν αντικείμενο ντάμπινγκ ή επιδοτήσεων, όπως τροποποιήθηκε τελευταία από τη σύσταση αριθ. 3025/82/ΕΚΑΧ (2), και ιδίως το άρθρο 14,  ύστερα από διαβουλεύσεις στο πλαίσιο της συμβουλευτικής επιτροπής που έχει συσταθεί με την εν λόγω σύσταση,  Εκτιμώντας:  ότι με τη σύσταση αριθ. 811/78/ΕΚΑΧ της 21ης Απριλίου 1978 περί επιβολής οριστικού δασμού αντιντάμπινγκ σε ορισμένες λαμαρίνες από σίδηρο ή χάλυβα, καταγωγής Βουλγαρίας, Λαϊκής Δημοκρατίας της Γερμανίας και Ρουμανίας (3), όπως τροποποιήθηκε τελευταία από τη σύσταση αριθ. 3140/78/ΕΚΑΧ (4), η Επιτροπή επέβαλε οριστικό δασμό αντιντάμπινγκ σε ορισμένες λαμαρίνες από σίδηρο ή χάλυβα, εκτός από τις μαγνητικές, απλώς ελαθείσες εν θερμώ, πάχους 2 mm και πάνω, καταγωγής Λαϊκής Δημοκρατίας της Γερμανίας· ότι η επιβολή δασμών στις εισαγωγές παρόμοιων προϊόντων από τη Βουλγαρία και τη Ρουμανία έχει εν τω μεταξύ ανασταλεί·  ότι με τη σύσταση αριθ. 1006/78/ΕΚΑΧ της 18ης Μαΐου 1978 περί επιβολής οριστικού δασμού αντιντάμπινγκ σε ορισμένες γαλβανισμένες λαμαρίνες καταγωγής Λαϊκής Δημοκρατίας της Γερμανίας (5), όπως τροποποιήθηκε τελευταία με τη σύσταση αριθ. 3140/78/ΕΚΑΧ, η Επιτροπή επέβαλε οριστικό δασμό αντιντάμπινγκ στις επιψευδαργυρωμένες (πλην των δι' ηλεκτρολύσεως) λαμαρίνες από χάλυβα (γαλβανισμένες) καταγωγής Λαϊκής Δημοκρατίας της Γερμανίας·  ότι το ποσό των δασμών αυτών είναι ίσο με το ποσό κατά το οποίο η πραγματική τιμή (τιμή βάσης συν τα επιπλέον έξοδα) που καθορίζεται με συμβόλαιο «ελεύθερο στα σύνορα» με καταβολή του δασμού, είναι κατώτερη από την πραγματική τιμή (τιμή βάσης συν τα επιπλέον έξοδα) όπως καθορίστηκε με δημοσίευση της Επιτροπής στις 30 Δεκεμβρίου 1978 για τα προϊόντα αυτά·  ότι, από την ημερομηνία αυτή, οι πραγματικές τιμές που δημοσιεύτηκαν από την Επιτροπή τροποποιήθηκαν έτσι ώστε να αντανακλούν τις μεταβολές των κατώτατων κανονικών αξιών στις προμηθεύτριες χώρες όπου επικρατούν κανονικές συνθήκες ανταγωνισμού· ότι πρέπει, επομένως, να βασιστεί ο καθορισμός των δασμών αυτών στις πιο πρόσφατες πραγματικές τιμές που δημοσιεύτηκαν από την Επιτροπή για τα προϊόντα αυτά και ίσχυαν κατά τη στιγμή της εισαγωγής τους,  ΔΙΑΤΥΠΩΣΕ ΤΗΝ ΠΑΡΟΥΣΑ ΣΥΣΤΑΣΗ:  Άρθρο 1  Η παράγραφος 2 του άρθρου 1 των συστάσεων αριθ. 811/78/ΕΚΑΧ και αριθ. 1006/78/ΕΚΑΧ, όπως τροποποιήθηκαν τελευταία από τη σύσταση αριθ. 3140/78/ΕΚΑΧ, αντικαθίσταται από το ακόλουθο κείμενο:  «2. Το ποσό του δασμού αυτού είναι ίσο με το ποσό κατά το οποίο η πραγματική τιμή (τιμή βάσης συν επιπλέον έξοδα) όπως καθορίζεται με συμβόλαιο «ελεύθερο στα σύνορα» με καταβολή του δασμού, είναι κατώτερη από την πλέον πρόσφατη πραγματική τιμή (τιμή βάσης συν επιπλέον έξοδα) που έχει δημοσιευτεί από την Επιτροπή και η οποία ισχύει για τα εν λόγω προϊόντα τη στιγμή της εισαγωγής τους προς κατανάλωση στην Κοινότητα.»  Άρθρο 2  Η σύσταση αυτή αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.  Έγινε στις Βρυξέλλες, στις 12 Απριλίου 1983.  Για την Επιτροπή  Wilhelm HAFERKAMP  Αντιπρόεδρος  (1) ΕΕ αριθ. L 339 της 31. 12. 1979, σ. 15.  (2) ΕΕ αριθ. L 317 της 13. 11. 1982, σ. 17.  (3) ΕΕ αριθ. L 108 της 22. 4. 1978, σ. 26.  (4) ΕΕ αριθ. L 372 της 30. 12. 1978, σ. 1.  (5) ΕΕ αριθ. L 131 της 19. 5. 1978, σ. 8.


title: 2011/413/EE: Σύσταση της Επιτροπής, της 11ης Ιουλίου 2011 , σχετικά με την ερευνητική πρωτοβουλία κοινού προγραμματισμού «Περισσότερα και καλύτερα χρόνια ζωής — Τα διακυβεύματα και τα προβλήματα της δημογραφικής εξέλιξης»

text:
               13.7.2011

               EL

               Επίσημη Εφημερίδα της Ευρωπαϊκής Ένωσης

               L 183/28

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 11ης Ιουλίου 2011
   σχετικά με την ερευνητική πρωτοβουλία κοινού προγραμματισμού «Περισσότερα και καλύτερα χρόνια ζωής — Τα διακυβεύματα και τα προβλήματα της δημογραφικής εξέλιξης»
   (2011/413/EE)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 181,
   Εκτιμώντας τα ακόλουθα:

               (1)

               Ο αριθμός των Ευρωπαίων ηλικίας άνω των 65 ετών αναμένεται να αυξηθεί σημαντικά κατά 42 %, από 87 εκατ. το 2010 σε 124 εκατ. το 2030 (1). Η συνεχής αυτή αύξηση του προσδόκιμου ζωής συνιστά ένα μεγάλο βήμα προόδου των τελευταίων δεκαετιών. Παράλληλα όμως ωστόσο, το φαινόμενο ενδέχεται να προκαλέσει μια συμπληρωματική επιβάρυνση της οικονομίας και της κοινωνίας και να απειλήσει τη βιωσιμότητα των δημόσιων οικονομικών.

               (2)

               Η γήρανση του πληθυσμού θα οδηγήσει σε αυξημένες ανάγκες μετακινήσεων και δημοσίων υπηρεσιών που συνδέονται με την ηλικία. Οι δημοσιονομικές επιπτώσεις της γήρανσης αναμένεται λοιπόν να είναι σημαντικές σε όλα σχεδόν τα κράτη μέλη. Συνολικά, βάσει των σημερινών ασκούμενων πολιτικών, οι συνδεόμενες με την ηλικία δημόσιες δαπάνες αναμένεται να αυξηθούν κατά 4¾ ποσοστιαίες εκατοστιαίες μονάδες του ΑΕΠ, κατά μέσον όρο στην ΕΕ, με χρονικό ορίζοντα το 2060, ιδίως λόγω των δαπανών που σχετίζονται με τις συντάξεις, την υγεία και τη μακροπρόθεσμη φροντίδα (προστιθεμένης της μείωσης του δυναμικού των εργαζομένων στον τομέα της υγείας, το οποίο συχνά είναι ελλιπώς καταρτισμένο) (2).

               (3)

               Η μείωση του ενεργού πληθυσμού κατά 50 εκατ. άτομα περίπου μεταξύ 2010 και 2060, καθώς και η ανάλογη αύξηση των αναλογιών εξάρτησης, σε μεγάλο μέρος ήδη πριν από το 2030, θα μπορούσαν να προκαλέσουν μείωση της αύξησης του ΑΕΠ, εκτός εάν αυτή αντισταθμιστεί από αυξημένη παραγωγικότητα και αυξημένα ποσοστά συμμετοχής και απασχόλησης σε όλες τις κατηγορίες εργαζομένων (3).

               (4)

               Δεδομένης της μείωσης και της γήρανσης του πληθυσμού, είναι προς το συμφέρον της κοινωνίας μας να επεκτείνει το χρονικό διάστημα ενεργού παρουσίας και καλής υγείας των ηλικιωμένων ατόμων, ενσωματώνοντάς τα πληρέστερα στην οικονομία και την κοινωνία και συνδράμοντάς τα αποτελεσματικότερα ώστε να παραμείνουν αυτοεξυπηρετούμενα για μεγαλύτερο διάστημα, συμβάλλοντας κατ’ αυτόν τον τρόπο στην άνοδο της ποιότητας ζωής των πλέον ηλικιωμένων πολιτών καθώς και αυτών που τα φροντίζουν, στην ενίσχυση της βιωσιμότητας των συστημάτων κοινωνικής προστασίας (συνταξιοδοτικά καθεστώτα, υπηρεσίες υγείας και μακροπρόθεσμες υπηρεσίες φροντίδας) και να δημιουργήσουν ευρείες δυνατότητες αξιοποίησης καινοτόμων πρακτικών με σκοπό την ευπρεπή γήρανση.

               (5)

               Η στρατηγική «Ευρώπη 2020» χαρακτήρισε τη δημογραφική γήρανση ταυτόχρονα ως πρόβλημα και ως ευκαιρία για μια ανάπτυξη με χαρακτηριστικά ευφυΐας, βιωσιμότητας και ενσωμάτωσης και περιλαμβάνει τις εμβληματικές πρωτοβουλίες «Μία ψηφιακή στρατηγική για την Ευρώπη» (4), «Μία Ένωση καινοτομίας» (5), «Μία στρατηγική για τις νέες αρμοδιότητες και τις νέες θέσεις εργασίας» και «Μία ευρωπαϊκή πλατφόρμα κατά της φτώχιας», πρωτοβουλίες που αντιμετωπίζουν κατά προτεραιότητα το θέμα αυτό. Οι πολιτικές συνδυασμού ευελιξίας και ασφάλειας (flexicurity) στο πλαίσιο της ευρωπαϊκής στρατηγικής για την απασχόληση αναγνωρίζει την ανάγκη μιας συνολικής προσέγγισης των πολιτικών που αφορούν τους ανθρώπινους πόρους και την ανάγκη για μια θεώρηση που λαμβάνει υπόψη το σύνολο του κύκλου ζωής σε σχέση με την εργασία, προκειμένου να ενθαρρυνθεί η συμμετοχή στην αγορά εργασίας και η άρση των υφιστάμενων εμποδίων.

               (6)

               Στις 6 Σεπτεμβρίου 2010, η Επιτροπή πρότεινε το 2012 ως ευρωπαϊκό έτος για την ενεργό γήρανση προκειμένου να υποστηριχθούν οι προσπάθειες των κρατών που αποβλέπουν στην αρωγή των ηλικιωμένων ατόμων ούτως ώστε να παραμείνουν στην ενεργό δράση για να μοιραστούν την πείρα τους, να εξακολουθήσουν να διαδραματίζουν ενεργό ρόλο στην κοινωνία και να ζήσουν υπό τους καλύτερους δυνατούς όρους όσον αφορά την υγεία, την ανεξαρτησία και αυτοεξυπηρέτηση και την ικανοποίηση (6).

               (7)

               Υπάρχει επείγουσα ανάγκη ενίσχυσης της γνωστικής βάσης όσον αφορά τη διαδικασία γήρανσης αυτή καθαυτή και επίσης όσον αφορά τις επιπτώσεις της γήρανσης στην κοινωνία και την οικονομία, προκειμένου να ληφθούν υπόψη συγκεκριμένα στοιχεία κατά την κατάρτιση των προς άσκηση πολιτικών.

               (8)

               Προκειμένου να αντιμετωπιστεί το ως άνω πρόβλημα και να αξιοποιηθούν οι ευκαιρίες χρειάζεται συντονισμένη δράση, ώστε να διευκολυνθεί μια υψηλής ποιότητας ερευνητική συνεργασία που αποβλέπει στη συγκέντρωση απτών δεδομένων που θα στηρίξουν τις παρεμβάσεις.

               (9)

               Στη συνεδρίασή του της 26ης Μαΐου 2010 (7), το Συμβούλιο Ανταγωνιστικότητας προσδιόρισε και αιτιολόγησε σειρά δυνητικών Κοινών Προγραμματικών Πρωτοβουλιών (ΚΠΠ/JPI), στην οποία περιλαμβανόταν η πρωτοβουλία «Περισσότερα χρόνια, καλύτερη ζωή — Δυναμικό και προκλήσεις της δημογραφικής αλλαγής», τομείς όπου ο κοινός ερευνητικός προγραμματισμός αναμένεται να προσδώσει μεγαλύτερη προστιθέμενη αξία στις σημερινές, αποσπασματικές προσπάθειες κρατών μελών. Ως εκ τούτου, υιοθέτησε συμπεράσματα στα οποία αναγνωρίζεται η ανάγκη δρομολόγησης μιας κοινής προγραμματικής πρωτοβουλίας για το θέμα αυτό και καλείται η Επιτροπή να συμβάλει στη προετοιμασία της.

               (10)

               Τα κράτη μέλη επιβεβαίωσαν τη συμμετοχή τους στην πρωτοβουλία αυτή αποστέλλοντας επίσημες επιστολές δέσμευσης.

               (11)

               Ο κοινός προγραμματισμός για την έρευνα, όσον αφορά τη δημογραφική αλλαγή και τη γήρανση του πληθυσμού, αναμένεται να εξασφαλίσει τον συντονισμό της έρευνας στον συγκεκριμένο τομέα, συμβάλλοντας σημαντικά στη δημιουργία ενός πλήρως επιχειρησιακού Ευρωπαϊκού Χώρου Έρευνας (ERA/ΕΧΕ) για τη γήρανση και την ενίσχυση της πρωτοβουλίας και ανταγωνιστικότητας της Ευρώπης στην έρευνα στο εν λόγω πεδίο.

               (12)

               Προκειμένου να επιτευχθούν οι στόχοι που καθορίζονται στην παρούσα σύσταση, τα κράτη μέλη καλούνται να διασφαλίσουν τη συνεργασία και τη συμπληρωματικότητα με σημαντικές συναφείς πρωτοβουλίες —όπως είναι το κοινό πρόγραμμα «Υποβοηθούμενη από το περιβάλλον αυτόνομη διαβίωση» (8), και η Συνεργασία καινοτομίας για μια ενεργό υπό συνθήκες καλές υγείας γήρανση, η Ε&Α υπό το πρόγραμμα-πλαίσιο, ιδίως στα πεδία των ΤΠΕ, της υγείας, των κοινωνικών επιστημών, καθώς και άλλες πρωτοβουλίες έρευνας όπως είναι οι SHARE ERIC (9) και ERA-AGE II (10).

               (13)

               Προκειμένου να είναι σε θέση η Επιτροπή να υποβάλλει εκθέσεις στο Ευρωπαϊκό Κοινοβούλιο και στο Συμβούλιο, τα κράτη μέλη καλούνται να υποβάλλουν τακτικά εκθέσεις στην Επιτροπή με αντικείμενο τα βήματα προόδου της εν λόγω πρωτοβουλίας κοινού προγραμματισμού,

         ΔΙΑΤΥΠΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Τα κράτη μέλη ενθαρρύνονται να αναπτύξουν και να διατηρήσουν μια κοινή αντίληψη όσον αφορά τον τρόπο συνεργασίας και συντονισμού στον τομέα της έρευνας σε ενωσιακό επίπεδο, που θα επιτρέψει την αντιμετώπιση του προβλήματος της δημογραφικής αλλαγής και την αξιοποίηση των δυνατοτήτων που προσφέρει.

               2.

               Τα κράτη μέλη ενθαρρύνονται να αναπτύξουν μια κοινή ατζέντα στρατηγικής για την έρευνα όπου θα καθορίζονται οι ερευνητικές ανάγκες και οι ερευνητικοί στόχοι σε μεσοπρόθεσμη και μακροπρόθεσμη βάση, στον τομέα της δημογραφικής αλλαγής. Η εν λόγω ατζέντα στρατηγικής έρευνας πρέπει να περιλαμβάνει σχέδιο εφαρμογής όπου θα καθορίζονται οι προτεραιότητες και το χρονοδιάγραμμα, συγκεκριμενοποιώντας τις δράσεις, τα μέσα και τους πόρους που είναι απαραίτητα στοιχεία για την εφαρμογή της ατζέντας.

               3.

               Τα κράτη μέλη ενθαρρύνονται να ενσωματώσουν τις ακόλουθες δράσεις στην ατζέντα στρατηγικής έρευνας και στο εφαρμοστικό σχέδιο της:

                           α)

                           προσδιορισμός και ανταλλαγή πληροφοριών σχετικά με τα συναφή εθνικά προγράμματα και τις συναφείς ερευνητικές δραστηριότητες·

                           β)

                           ενίσχυση των κοινών δυνατοτήτων παρεκβολής και αξιολόγησης των τεχνολογιών·

                           γ)

                           ανταλλαγή πληροφοριών, πόρων, ορθών πρακτικών, μεθοδολογιών και κατευθυντήριων γραμμών·

                           δ)

                           προσδιορισμός τομέων ή δραστηριοτήτων έρευνας που θα ωφελούνταν από τον συντονισμό ή από κοινές προσκλήσεις υποβολής προτάσεων ή από την από κοινού αξιοποίηση των πόρων·

                           ε)

                           καθορισμός των ρυθμίσεων της υπό ανάληψη κοινής έρευνας στα πεδία που αναφέρονται στο στοιχείο δ)·

                           στ)

                           συνεκτίμηση της εξέλιξης των αναγκών των ηλικιωμένων ατόμων, καθώς και των αναγκών των ατόμων που τα φροντίζουν, σε επαγγελματικό ή μη πλαίσιο, στη θέσπιση στόχων κατά την κατάρτιση προγραμμάτων έρευνας σχετικά με τη γήρανση·

                           ζ)

                           από κοινού αξιοποίηση, κατά περίπτωση, των υφιστάμενων ερευνητικών υποδομών ή ανάπτυξη νέων μέσων, όπως είναι οι συντονισμένες βάσεις δεδομένων ή η διαμόρφωση μοντέλων μελέτης των διαδικασιών γήρανσης·

                           η)

                           ενθάρρυνση της συνεργασίας μεταξύ του δημόσιου και ιδιωτικού τομέα, καθώς και της ανοικτής καινοτομίας μεταξύ των διάφορων ερευνητικών δραστηριοτήτων των επιχειρηματικών τομέων που σχετίζονται με τη δημογραφική αλλαγή και τη γήρανση του πληθυσμού·

                           θ)

                           εξαγωγή και διασπορά των γνώσεων, των καινοτομιών και των διακλαδικών μεθοδολογικών προσεγγίσεων·

                           ι)

                           δημιουργία δικτύων μεταξύ κέντρων εξειδικευμένων στην έρευνα όσον αφορά τη δημογραφική αλλαγή και τη γήρανση του πληθυσμού.

               4.

               Τα κράτη μέλη ενθαρρύνονται όσον αφορά τη διατήρηση μιας κοινής και αποτελεσματικής διαχειριστικής δομής στον τομέα της έρευνας για τη δημογραφική αλλαγή και τη γήρανση του πληθυσμού, με αποστολή τη διαμόρφωση κοινών όρων, κανόνων και διαδικασιών συνεργασίας και συντονισμού, καθώς και παρακολούθησης της εφαρμογής του προγράμματος (ατζέντας) στρατηγικής έρευνας.

               5.

               Τα κράτη μέλη ενθαρρύνονται στην από κοινού εφαρμογή του προγράμματος (ατζέντας) στρατηγικής έρευνας στο πλαίσιο των οικείων εθνικών ερευνητικών προγραμμάτων σύμφωνα με τις κατευθυντήριες γραμμές τις σχετικές με τους όρους — πλαίσιο κοινού προγραμματισμού, τους οποίους διαμόρφωσε η ομάδα υψηλού επιπέδου για τον από κοινού προγραμματισμό.

               6.

               Τα κράτη μέλη ενθαρρύνονται στη κατεύθυνση της συνεργασίας με την Επιτροπή με αντικείμενο τη μελέτη των πρωτοβουλιών που η τελευταία θα μπορούσε να αναλάβει, προκειμένου να συνδράμει τα κράτη μέλη στη διαμόρφωση και εφαρμογή της ατζέντας στρατηγικής έρευνας και στον συντονισμό του κοινού προγράμματος με άλλες πρωτοβουλίες της Ένωσης στον τομέα αυτό, όπως είναι η «Ευρωπαϊκή εταιρική σχέση για την καινοτομία» και το πρόγραμμα από κοινού εφαρμογής «Υποβοηθούμενη από το περιβάλλον αυτόνομη διαβίωση».

               7.

               Τα κράτη μέλη ενθαρρύνονται στο να ενημερώνουν τακτικά την Επιτροπή για τα βήματα προόδου στο πλαίσιο της εν λόγω προγραμματικής πρωτοβουλίας, μέσω ετήσιων εκθέσεων προόδου.

      Βρυξέλλες, 11 Ιουλίου 2011.

            Για την Επιτροπή

         Neelie KROES

            Αντιπρόεδρος

      (1)  Ο αριθμός των Ευρωπαίων ηλικίας άνω των 65 ετών θα διπλασιαστεί σχεδόν κατά τη διάρκεια των 50 προσεχών ετών (από 87 εκατ. το 2010 σε 153 εκατ. το 2060, σύμφωνα με τις δημογραφικές προβλέψεις της Eurostat (Europop2010).

      (2)  Ibidem.

      (3)  COM(2009) 180 τελικό: Η αντιμετώπιση των επιπτώσεων της δημογραφικής γήρανσης στην ΕΕ (έκθεση για τη δημογραφική γήρανση 2009).

      (4)  9981/1/10 REV 1.

      (5)  14035/10.

      (6)  Συμπεράσματα του Συμβουλίου (EPSCO Δεκ. 2010) (18132/10).

      (7)  10246/10.

      (8)  Έκθεση συναπόφασης, δελτίο τύπου — http://www.europarl.europa.eu/sides/getDoc.do?language = en&type = IM-PRESS&reference = 20080121IPR19252

      (9)  http://www.share-project.org/t3/share/fileadmin/press_information/SHARE_ERIC-EN_upload.pdf

      (10)  http://futurage.group.shef.ac.uk/


title: Σύσταση (ΕΕ) 2017/820 της Επιτροπής, της 12ης Μαΐου 2017, σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν

text:
               13.5.2017

               EL

               Επίσημη Εφημερίδα της Ευρωπαϊκής Ένωσης

               L 122/79

         ΣΫΣΤΑΣΗ (ΕΕ) 2017/820 ΤΗΣ ΕΠΙΤΡΟΠΉΣ
   της 12ης Μαΐου 2017
   σχετικά με τους αναλογικούς αστυνομικούς ελέγχους και την αστυνομική συνεργασία στον χώρο Σένγκεν
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Σε ένα χώρο χωρίς ελέγχους στα εσωτερικά σύνορα, είναι απαραίτητο να υπάρχει κοινή αντιμετώπιση των διασυνοριακών απειλών που επηρεάζουν τη δημόσια τάξη ή την εσωτερική ασφάλεια του εν λόγω χώρου. Η ομαλή λειτουργία ενός τέτοιου χώρου βασίζεται όχι μόνο στην ενιαία εφαρμογή του κεκτημένου της Ένωσης, αλλά και στη χρήση εθνικών αρμοδιοτήτων όσον αφορά την τήρηση του νόμου και της τάξης και την διαφύλαξη της εσωτερικής ασφάλειας σύμφωνα με τους στόχους του κεκτημένου του Σένγκεν. Για την ορθή λειτουργία του χώρου Σένγκεν, είναι σημαντικό να εξεταστεί ο τρόπος με τον οποίο τα κράτη μέλη όχι μόνο διαχειρίζονται τα εξωτερικά σύνορά τους, αλλά ασκούν και τις αστυνομικές τους αρμοδιότητες σε ολόκληρη την επικράτειά τους, καθώς και στις παραμεθόριες περιοχές.

               (2)

               Το 2012, η Επιτροπή εξέδωσε κατευθυντήριες γραμμές για τα κράτη μέλη σχετικά με τα αστυνομικά μέτρα στις εσωτερικές παραμεθόριες περιοχές, οι οποίες συνοδεύουν την πρώτη εξαμηνιαία έκθεση για τη λειτουργία του χώρου Σένγκεν (1). Με βάση την κτηθείσα εμπειρία από τα τελευταία τρία έτη, οι εν λόγω κατευθυντήριες γραμμές θα πρέπει να αναθεωρηθούν. Η παρούσα σύσταση εξυπηρετεί τον εν λόγω σκοπό. Η παρούσα σύσταση βασίζεται στα «διδάγματα» που αντλήθηκαν κατά τα τελευταία τρία έτη όσον αφορά την αντιμετώπιση απειλών για τη δημόσια τάξη ή την εσωτερική ασφάλεια και σε ορθές πρακτικές κατά την άσκηση των αστυνομικών αρμοδιοτήτων και της διασυνοριακής αστυνομικής συνεργασίας, στη σχετική νομολογία για τους αστυνομικούς ελέγχους, στις αξιολογήσεις Σένγκεν που πραγματοποιήθηκαν μέχρι σήμερα στον τομέα της αστυνομικής συνεργασίας και στις νέες δυνατότητες που απορρέουν από τις τεχνολογικές εξελίξεις.

               (3)

               Σύμφωνα με τον κανονισμό (ΕΕ) 2016/399 του Ευρωπαϊκού Κοινοβουλίου και του Συμβουλίου (2), η μη διενέργεια ελέγχων στα εσωτερικά σύνορα δεν θίγει την άσκηση αστυνομικών αρμοδιοτήτων εκ μέρους των αρμόδιων αρχών δυνάμει της νομοθεσίας κάθε κράτους μέλους, εφόσον η άσκηση των αρμοδιοτήτων αυτών δεν έχει ισοδύναμο αποτέλεσμα με τους συνοριακούς ελέγχους. Η άσκηση αστυνομικών αρμοδιοτήτων δεν θα πρέπει, ειδικότερα, να θεωρηθεί ισοδύναμη με τους συνοριακούς ελέγχους όταν τα αστυνομικά μέτρα δεν έχουν ως στόχο τον έλεγχο των συνόρων, βασίζονται σε γενικές αστυνομικές πληροφορίες ή πείρα όσον αφορά ενδεχόμενες απειλές κατά της δημόσιας ασφάλειας και αποσκοπούν συγκεκριμένα στην καταπολέμηση του διασυνοριακού εγκλήματος, σχεδιάζονται και εκτελούνται κατά τρόπο σαφώς διαφορετικό από τους συστηματικούς ελέγχους προσώπων στα εξωτερικά σύνορα και διενεργούνται βάσει δειγματοληπτικών ελέγχων. Υπό το πρίσμα της απόφασης του Δικαστηρίου στην υπόθεση Adil (3), δεν πρόκειται ούτε για σωρευτικό ούτε για πλήρη κατάλογο κριτηρίων, με την έννοια ότι τα κριτήρια αυτά δεν θα πρέπει να θεωρείται ότι καθορίζουν το μοναδικό σύνολο πιθανών αστυνομικών μέτρων στις παραμεθόριες περιοχές (4).

               (4)

               Οι διατάξεις του άρθρου 23 του κανονισμού (ΕΕ) 2016/399 και η διατύπωση του άρθρου 72 της Συνθήκης για τη λειτουργία της Ευρωπαϊκής Ένωσης επιβεβαιώνουν ότι η κατάργηση των ελέγχων στα εσωτερικά σύνορα δεν έθιξε τα προνόμια των κρατών μελών όσον αφορά την τήρηση του νόμου και της τάξης και τη διαφύλαξη της εσωτερικής ασφάλειας.

               (5)

               Οι αστυνομικές αρμοδιότητες που ισχύουν στην επικράτεια ενός κράτους μέλους είναι συμβατές με το δίκαιο της Ένωσης. Ως εκ τούτου, τα κράτη μέλη μπορούν να διενεργούν αστυνομικούς ελέγχους και στις παραμεθόριες περιοχές, συμπεριλαμβανομένων των εσωτερικών παραμεθόριων περιοχών, στο πλαίσιο των αστυνομικών αρμοδιοτήτων που ισχύουν δυνάμει της εθνικής νομοθεσίας που εφαρμόζεται στο σύνολο της επικράτειας.

               (6)

               Υπό τις παρούσες συνθήκες που χαρακτηρίζονται από απειλές για τη δημόσια τάξη ή την εσωτερική ασφάλεια από την τρομοκρατία και άλλα σοβαρά διασυνοριακά εγκλήματα και κινδύνους δευτερογενών μετακινήσεων προσώπων που έχουν διέλθει παράτυπα τα εξωτερικά σύνορα, η εντατικοποίηση των αστυνομικών ελέγχων σε ολόκληρη την επικράτεια των κρατών μελών, μεταξύ άλλων στις παραμεθόριες περιοχές, και η διενέργεια αστυνομικών ελέγχων κατά μήκος των κύριων διαδρομών μεταφορών όπως οι αυτοκινητόδρομοι και οι σιδηρόδρομοι, μπορούν να θεωρηθούν απαραίτητες και δικαιολογημένες. Η απόφαση σχετικά με τέτοιους ελέγχους, τον τόπο διεξαγωγής και την έντασή τους εμπίπτει πλήρως στην αρμοδιότητα των κρατών μελών και θα πρέπει πάντα να είναι κατ' αναλογία προς τις εντοπισθείσες απειλές. Οι εν λόγω έλεγχοι μπορούν να αποδειχθούν αποτελεσματικότεροι από ό, τι οι έλεγχοι στα εσωτερικά σύνορα, ιδίως, λαμβανομένου υπόψη ότι είναι πιο ευέλικτοι από τους στατικούς συνοριακούς ελέγχους σε συγκεκριμένα σημεία διέλευσης των συνόρων και μπορούν να προσαρμοστούν πιο εύκολα στους μεταβαλλόμενους κινδύνους.

               (7)

               Οι παραμεθόριες περιοχές ενδέχεται να παρουσιάζουν συγκεκριμένους κινδύνους όσον αφορά το διασυνοριακό έγκλημα και να είναι επίσης περισσότερο εκτεθειμένες σε ορισμένες αξιόποινες πράξεις που διαπράττονται σε ολόκληρη την επικράτεια, όπως διαρρήξεις, κλοπές οχημάτων, λαθρεμπόριο ναρκωτικών, άνευ αδείας δευτερογενή μετακίνηση υπηκόων τρίτων χωρών, παράνομη διακίνηση μεταναστών ή εμπορία ανθρώπων. Οι κίνδυνοι παραβιάσεων των κανόνων σχετικά με τη νομιμότητα της διαμονής εντός της επικράτειας ενδέχεται επίσης να είναι μεγαλύτεροι σε παραμεθόριες περιοχές. Λαμβάνοντας υπόψη αυτούς τους κινδύνους, τα κράτη μέλη μπορούν να αποφασίζουν να διενεργούν και να εντείνουν αστυνομικούς ελέγχους σε παραμεθόριες περιοχές, προσαρμοσμένους στους ειδικούς κινδύνους των παραμεθόριων περιοχών, εφόσον τα εν λόγω μέτρα δεν έχουν ισοδύναμο αποτέλεσμα με τους συνοριακούς ελέγχους.

               (8)

               Οι σύγχρονες τεχνολογίες για την παρακολούθηση των κυκλοφοριακών ροών, ιδίως στους αυτοκινητόδρομους και σε άλλες σημαντικές οδούς που προσδιορίζονται από τα κράτη μέλη, μπορούν να διαδραματίσουν σημαντικό ρόλο στην αντιμετώπιση των απειλών για τη δημόσια τάξη ή την εσωτερική ασφάλεια. Υπό το πρίσμα αυτό, η χρήση συστημάτων παρακολούθησης και εποπτείας που επιτρέπουν την αυτόματη αναγνώριση αριθμού πινακίδας για σκοπούς επιβολής του νόμου θα πρέπει επομένως να ενθαρρυνθεί, με την επιφύλαξη των εφαρμοστέων κανόνων σχετικά με την παρακολούθηση με κάμερες, συμπεριλαμβανομένων των διασφαλίσεων για την προστασία των δεδομένων. Τούτο θα μπορούσε να συμβάλλει στην επιτήρηση των κύριων ευρωπαϊκών διαδρόμων μεταφορών που χρησιμοποιούνται από μεγάλο αριθμό ταξιδιωτών και οχημάτων για τη διακίνηση σε ολόκληρη την Ένωση, χωρίς δυσανάλογες επιπτώσεις στη ροή της κυκλοφορίας.

               (9)

               Μόνο σε περιπτώσεις αστυνομικών αρμοδιοτήτων βάσει της εθνικής νομοθεσίας που περιορίζονται ειδικά σε παραμεθόριες περιοχές και συνεπάγονται ελέγχους ταυτότητας ακόμη και χωρίς συγκεκριμένες υπόνοιες, τα κράτη μέλη πρέπει να παρέχουν συγκεκριμένο πλαίσιο ώστε να διασφαλίζεται ότι οι εν λόγω αστυνομικοί έλεγχοι δεν συνιστούν μέτρα ισοδύναμα με τους συνοριακούς ελέγχους. Ενώ στην απόφαση Melki (5), το Δικαστήριο αναγνώρισε ότι τα κράτη μέλη μπορούν να απονέμουν τις εν λόγω ειδικές αστυνομικές αρμοδιότητες για εσωτερικές παραμεθόριες περιοχές επιτρέποντας ενισχυμένους ελέγχους ταυτότητας μόνο σε αυτά τα τμήματα της επικράτειας, έκρινε ότι, στις περιπτώσεις αυτές, τα κράτη μέλη πρέπει να προβλέπουν ειδικές διατάξεις σε σχέση με την ένταση και τη συχνότητα των ελέγχων αυτών. Επιπλέον, αν ο έλεγχος δεν εξαρτάται από τη συμπεριφορά του ελεγχόμενου ατόμου ή από τη συνδρομή ιδιαίτερων περιστάσεων ή από την ύπαρξη πληροφοριών από τις οποίες να προκύπτει κίνδυνος διατάραξης της δημόσιας τάξης ή της εσωτερικής ασφάλειας, τα κράτη μέλη πρέπει να προβλέπουν το αναγκαίο πλαίσιο κατευθυντήριων οδηγιών για την εφαρμογή τους στην πράξη προκειμένου να αποφευχθεί το ενδεχόμενο τα εν λόγω αστυνομικά μέτρα να έχουν ισοδύναμο αποτέλεσμα με τους συνοριακούς ελέγχους.

               (10)

               Κατά την τελευταία τριετία, ορισμένα κράτη μέλη ενέτειναν τους αστυνομικούς ελέγχους στις παραμεθόριες περιοχές στο πλαίσιο των αυξανόμενων απειλών για τη δημόσια τάξη ή την εσωτερική ασφάλεια (συγκεκριμένα, η Αυστρία, το Βέλγιο, η Τσεχική Δημοκρατία, η Γερμανία, η Δανία, οι Κάτω Χώρες, η Γαλλία, η Ιταλία, η Σλοβενία και η Ελβετία). Μερικές φορές, οι εν λόγω έλεγχοι επικεντρώνονται σε συγκεκριμένα μέσα μεταφοράς, για παράδειγμα, αμαξοστοιχίες, ή σε συγκεκριμένες παραμεθόριες περιοχές. Η χρήση των τεχνολογικών μέσων αυξάνεται επίσης σε αυτό το πλαίσιο. Η Επιτροπή δεν αμφισβήτησε καμία από αυτές τις περιπτώσεις. Ορισμένες από τις περιπτώσεις αυτές αποτελούν παραδείγματα ορθής πρακτικής για την αντιμετώπιση επίμονων, αυξημένων απειλών για τη δημόσια τάξη ή την εσωτερική ασφάλεια.

               (11)

               Σύμφωνα με τον κανονισμό (ΕΕ) 2016/399, η προσωρινή επαναφορά των ελέγχων στα εσωτερικά σύνορα μπορεί να χρησιμοποιηθεί μόνο σε εξαιρετικές περιστάσεις, ως μέτρο έσχατης ανάγκης. Στο πλαίσιο αυτό, η εκτελεστική απόφαση (ΕΕ) 2017/246 (6) του Συμβουλίου ενθαρρύνει ρητά τα κράτη μέλη να αξιολογούν κατά πόσον οι αστυνομικοί έλεγχοι δεν θα μπορούσαν να επιτύχουν τα ίδια αποτελέσματα με τους προσωρινούς ελέγχους στα εσωτερικά σύνορα, πριν από τη θέσπιση ή την παράταση τέτοιων ελέγχων.

               (12)

               Ενώ σε ορισμένες περιπτώσεις μπορεί να είναι σαφές από την αρχή ότι οι αστυνομικοί έλεγχοι από μόνοι τους δεν επαρκούν για την αντιμετώπιση των εντοπισμένων απειλών για τη δημόσια τάξη ή την εσωτερική ασφάλεια (για παράδειγμα, η αναζήτηση συγκεκριμένων υπόπτων τρομοκρατικής επίθεσης), σε άλλες περιπτώσεις μπορούν να επιδιωχθούν στόχοι παρόμοιοι με εκείνους της επαναφοράς των συνοριακών ελέγχων μέσω της ενίσχυσης των αστυνομικών ελέγχων σε παραμεθόριες περιοχές. Συνεπώς, αφενός, η αξιολόγηση άλλων εναλλακτικών μέτρων θα πρέπει κατά κανόνα να προηγείται της απόφασης για προσωρινή επαναφορά των συνοριακών ελέγχων στα εσωτερικά σύνορα. Ιδίως, στην περίπτωση αποφάσεων για προσωρινή επαναφορά των συνοριακών ελέγχων στα εσωτερικά σύνορα λόγω προβλέψιμων γεγονότων, τα κράτη μέλη θα πρέπει να αποδεικνύουν ότι είχε διενεργηθεί τέτοιας μορφής αξιολόγηση. Αφετέρου, σε ειδικές περιπτώσεις επειγουσών και σοβαρών απειλών για τη δημόσια τάξη ή την εσωτερική ασφάλεια στο επίπεδο του χώρου χωρίς ελέγχους στα εσωτερικά σύνορα ή σε εθνικό επίπεδο, η προσωρινή επαναφορά των ελέγχων στα εσωτερικά σύνορα μπορεί να είναι αναγκαία άμεσα.

               (13)

               Η παρούσα σύσταση ενθαρρύνει τα κράτη μέλη να χρησιμοποιούν καλύτερα τις αστυνομικές τους αρμοδιότητες και να δίνουν προτεραιότητα στους αστυνομικούς ελέγχους πριν από τη λήψη απόφασης σχετικά με την προσωρινή επαναφορά των ελέγχων στα εσωτερικά σύνορα.

               (14)

               Ανεξάρτητα από τα μέτρα που λαμβάνει ένα κράτος μέλος για να αντιμετωπίσει μια συγκεκριμένη απειλή για τη δημόσια τάξη ή την εσωτερική ασφάλειά του, θα πρέπει να διασφαλίζει ότι η εφαρμογή των μέτρων δεν θα δημιουργεί εμπόδια για την ελεύθερη κυκλοφορία των προσώπων και των εμπορευμάτων που δεν θα ήταν αναγκαία, δικαιολογημένα και ανάλογα προς τις εν λόγω απειλές για τη δημόσια τάξη ή την εσωτερική ασφάλεια, καθώς και ότι σέβεται πλήρως τα θεμελιώδη δικαιώματα και, ειδικότερα, την αρχή της απαγόρευσης των διακρίσεων.

               (15)

               Ο χώρος χωρίς ελέγχους στα εσωτερικά σύνορα στηρίζεται και στην αποτελεσματική και αποδοτική εφαρμογή από τα κράτη μέλη των συνοδευτικών μέτρων στον τομέα της διασυνοριακής αστυνομικής συνεργασίας. Από τις αξιολογήσεις Σένγκεν που έχουν διενεργηθεί μέχρι σήμερα στον τομέα της αστυνομικής συνεργασίας προκύπτει ότι μολονότι τα κράτη μέλη συμμορφώνονται εν γένει με το κεκτημένο Σένγκεν, ορισμένα εμπόδια παρακωλύουν τη χρήση στην πράξη ορισμένων από τα διαθέσιμα εργαλεία διασυνοριακής αστυνομικής συνεργασίας για τα κράτη μέλη. Τα κράτη μέλη θα πρέπει, συνεπώς, να ενθαρρυνθούν να άρουν τα εμπόδια αυτά για την καλύτερη αντιμετώπιση των διασυνοριακών απειλών.

               (16)

               Οι κοινές αστυνομικές περιπολίες και άλλα υφιστάμενα εργαλεία της επιχειρησιακής αστυνομικής συνεργασίας συμβάλλουν στην εσωτερική ασφάλεια στον χώρο χωρίς ελέγχους στα εσωτερικά σύνορα. Οι κοινές περιπολίες επί διασυνοριακών αμαξοστοιχιών για παράδειγμα βελτιώνουν σαφώς την ασφάλεια μέσω της πρόληψης καταστάσεων στις οποίες η έλλειψη συμμετρίας στους ελέγχους υπονομεύει τις προσπάθειες που αναλαμβάνονται στη μία μόνο πλευρά των συνόρων. Ορισμένα κράτη μέλη έχουν θεσπίσει πρακτικές οι οποίες διευκολύνουν ή επιτρέπουν τη διενέργεια κοινών αστυνομικών επιχειρήσεων (για παράδειγμα, τα κοινά αστυνομικά τμήματα που έχουν θεσπίσει η Γερμανία και η Πολωνία στα σύνορά τους τα οποία εστιάζουν σε κοινές περιπολίες και άλλες επιχειρήσεις, ή οι μικρές ομάδες που έχουν θεσπιστεί για κοινές έρευνες στα σύνορα Αυστρίας-Τσεχίας, οι κοινές περιπολίες σε αμαξοστοιχίες στην Αυστρία, τη Γερμανία, τη Γαλλία, την Ιταλία και την Ουγγαρία, ή η πρόσληψη από τη γερμανική αστυνομία υπηκόων άλλων κρατών μελών, ιδίως για περιπολίες στις παραμεθόριες περιοχές). Τα υπόλοιπα κράτη μέλη θα πρέπει να ενθαρρυνθούν να ακολουθήσουν τις εν λόγω βέλτιστες πρακτικές.

               (17)

               Η από κοινού ανάλυση των απειλών και η διασυνοριακή ανταλλαγή πληροφοριών μεταξύ κρατών μελών που έχουν συνορεύουσες παραμεθόριες περιφέρειες μπορεί να βοηθήσει στη διαμόρφωση αποτελεσματικών αστυνομικών ελέγχων για την αντιμετώπιση των απειλών που εντοπίζονται. Μια τέτοια συνεργασία μπορεί να καλύπτει τους κινδύνους σε συγκεκριμένους διασυνοριακούς οδικούς άξονες κυκλοφορίας, καθώς και συγκεκριμένα μεταφορικά μέσα που χρησιμοποιούνται συχνά σε εγκληματικές δραστηριότητες, ώστε να μπορούν να πραγματοποιούνται στοχοθετημένοι αστυνομικοί έλεγχοι πριν από τις παραμεθόριες περιοχές. Οι εν λόγω αστυνομικοί έλεγχοι μπορούν να παρέχουν ένα κοινό εργαλείο για την αντιμετώπιση των απειλών για τη δημόσια τάξη ή την εσωτερική ασφάλεια που αντιμετωπίζουν τα ενδιαφερόμενα κράτη μέλη. Για τον λόγο αυτό, είναι σημαντικό να ενθαρρυνθούν τα κράτη μέλη να αναπτύξουν περαιτέρω τη διασυνοριακή συνεργασία.

               (18)

               Για την ενίσχυση της διασυνοριακής αστυνομικής συνεργασίας, τα κράτη μέλη μπορούν να ζητούν τη στήριξη της Επιτροπής στην εφαρμογή της παρούσας σύστασης. Η εν λόγω στήριξη μπορεί να συμβάλει, για παράδειγμα, στη διευκόλυνση της ανταλλαγής βέλτιστων πρακτικών μεταξύ των επαγγελματιών και των υπεύθυνων λήψης αποφάσεων των κρατών μελών και στην ενίσχυση της συνεργασίας μεταξύ των κρατών μελών και των αρμόδιων οργανισμών (Ευρωπόλ και Ευρωπαϊκή Συνοριοφυλακή και Ακτοφυλακή). Επίσης, μπορεί να συμβάλει στην περαιτέρω ενίσχυση δομών διασυνοριακής συνεργασίας όπως τα κέντρα αστυνομικής και τελωνειακής συνεργασίας. Επιπλέον, η Επιτροπή θα στηρίξει την επικαιροποίηση, με βάση τις πληροφορίες από τα κράτη μέλη, του «Καταλόγου Σένγκεν» του 2011 (7), ο οποία προσδιορίζει, μεταξύ άλλων, τις βέλτιστες πρακτικές στον τομέα της επιχειρησιακής διασυνοριακής αστυνομικής συνεργασίας, και τα εθνικά ενημερωτικά δελτία του «Εγχειριδίου για τις διασυνοριακές επιχειρήσεις» (8).

               (19)

               Όπως κατέδειξε η πρόσφατη μεταναστευτική κρίση, οι ανεξέλεγκτες δευτερογενείς μετακινήσεις παράτυπων μεταναστών μπορεί να αποτελέσουν σοβαρή απειλή για τη δημόσια τάξη ή την εσωτερική ασφάλεια. Η δέουσα εφαρμογή των διμερών συμφωνιών επανεισδοχής σύμφωνα με το άρθρο 6 παράγραφος 3 της οδηγίας 2008/115/ΕΚ του Ευρωπαϊκού Κοινοβουλίου και του Συμβουλίου (9), μπορεί να διαδραματίσει καίριο ρόλο στην αντιμετώπιση δευτερογενών μετακινήσεων παράνομα διαμενόντων υπηκόων τρίτων χωρών. Οι διμερείς συμφωνίες μπορούν επίσης να συμβάλλουν στην επίτευξη αποτελεσμάτων παρόμοιων με εκείνα των στοχευμένων ελέγχων στα εσωτερικά σύνορα όσον αφορά την αντιμετώπιση των απειλών για τη δημόσια τάξη ή την εσωτερική ασφάλεια, περιορίζοντας ταυτόχρονα τις επιπτώσεις για την κυκλοφορία των καλόπιστων ταξιδιωτών. Ως εκ τούτου, είναι σημαντικό τα κράτη μέλη να εφαρμόζουν τις διμερείς συμφωνίες επανεισδοχής με αποτελεσματικό τρόπο σεβόμενα ταυτόχρονα τη σύσταση (ΕΕ) 2017/432 της Επιτροπής (10).

               (20)

               Η Επιτροπή θεωρεί ότι για την εφαρμογή της παρούσας σύστασης χρειάζεται εύλογο χρονικό διάστημα· ως εκ τούτου, η Επιτροπή συνιστά την εφαρμογή της το συντομότερο δυνατόν και, το αργότερο, εντός προθεσμίας 6 μηνών.

               (21)

               Η παρούσα σύσταση θα πρέπει να εφαρμοστεί με πλήρη σεβασμό των θεμελιωδών δικαιωμάτων.

               (22)

               Η παρούσα σύσταση θα πρέπει να απευθύνεται σε όλα τα κράτη Σένγκεν που δεσμεύονται από τις διατάξεις του τίτλου ΙΙΙ του κανονισμού (ΕΕ) 2016/399.

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

      Αποτελεσματικότερη χρήση των αστυνομικών ελέγχων

               1.

               Για να αντιμετωπιστούν αποτελεσματικά οι απειλές για τη δημόσια τάξη ή την εσωτερική ασφάλεια εντός του χώρου Σένγκεν, τα κράτη μέλη θα πρέπει, όπου είναι απαραίτητο και δικαιολογημένο σύμφωνα με το εθνικό δίκαιο:

                           α)

                           να εντείνουν τους αστυνομικούς ελέγχους σε ολόκληρη την επικράτεια, μεταξύ άλλων στις παραμεθόριες περιοχές·

                           β)

                           να διενεργούν αστυνομικούς ελέγχους στις κύριες διαδρομές μεταφορών, μεταξύ άλλων στις παραμεθόριες περιοχές·

                           γ)

                           να προσαρμόζουν τους αστυνομικούς ελέγχους στις παραμεθόριες περιοχές, βάσει συνεχούς αξιολόγησης κινδύνου, διασφαλίζοντας παράλληλα ότι οι εν λόγω αστυνομικοί έλεγχοι δεν έχουν ως στόχο τον έλεγχο των συνόρων·

                           δ)

                           να αξιοποιούν τις σύγχρονες τεχνολογίες για την παρακολούθηση των οχημάτων και των κυκλοφοριακών ροών.

      Απόδοση προτεραιότητας σε αστυνομικούς ελέγχους σε περίπτωση σοβαρής απειλής κατά της εσωτερικής ασφάλειας ή της δημόσιας τάξης

               2.

               Σε περίπτωση σοβαρής απειλής για τη δημόσια τάξη ή την εσωτερική ασφάλεια εάν τα κράτη μέλη εξετάζουν το ενδεχόμενο να εφαρμόσουν το κεφάλαιο ΙΙ του τίτλου ΙΙΙ του κανονισμού (ΕΕ) 2016/399, θα πρέπει πρώτα να αξιολογήσουν κατά πόσον η κατάσταση μπορεί να αντιμετωπιστεί αποτελεσματικά μέσω της ενίσχυσης των αστυνομικών ελέγχων εντός της επικράτειάς τους, μεταξύ άλλων σε παραμεθόριες περιοχές.

      Ενίσχυση της διασυνοριακής αστυνομικής συνεργασίας

               3.

               Για την ενίσχυση της διασυνοριακής αστυνομικής συνεργασίας στην αντιμετώπιση των απειλών για τη δημόσια τάξη ή την εσωτερική ασφάλεια, τα κράτη μέλη θα πρέπει:

                           α)

                           να επαναξιολογήσουν τον βαθμό στον οποίο χρησιμοποιούν επί του παρόντος όλα τα διαθέσιμα εργαλεία διασυνοριακής επιχειρησιακής αστυνομικής συνεργασίας, όπως κοινές περιπολίες, κοινές επιχειρήσεις, κοινές ομάδες έρευνας, διασυνοριακές καταδιώξεις ή διασυνοριακές παρακολουθήσεις, κέντρα αστυνομικής και τελωνειακής συνεργασίας·

                           β)

                           να συνεργαστούν με τα γειτονικά τους κράτη μέλη προκειμένου να άρουν τα νομικά ή λειτουργικά εμπόδια για την πλήρη χρήση όλων των εργαλείων διασυνοριακής επιχειρησιακής αστυνομικής συνεργασίας·

                           γ)

                           να αναπτύξουν και να εφαρμόσουν, ανάλογα με την περίπτωση, την από κοινού ανάλυση των απειλών και διασυνοριακές ανταλλαγές πληροφοριών με τα γειτονικά τους κράτη μέλη ώστε να στηρίξουν κοινές ενέργειες για την αντιμετώπιση απειλών για τη δημόσια τάξη ή την εσωτερική ασφάλεια σε συνορεύουσες εσωτερικές παραμεθόριες περιοχές, μεταξύ άλλων μέσω συντονισμένων αστυνομικών ελέγχων στις εσωτερικές παραμεθόριες περιοχές τους·

                           δ)

                           να αξιολογήσουν την ανάγκη για τεχνικές επενδύσεις προκειμένου να ενισχύσουν κοινές επιχειρήσεις, ιδίως για την επιτήρηση και την ανίχνευση.

      Αποτελεσματική χρήση διμερών συμφωνιών ή ρυθμίσεων επανεισδοχής μεταξύ κρατών μελών

               4.

               Για να εξασφαλιστεί ότι οι αστυνομικοί έλεγχοι και η αστυνομική συνεργασία μπορούν να οδηγήσουν στην αποτελεσματική αντιμετώπιση των άνευ αδείας δευτερογενών μετακινήσεων, στις περιπτώσεις που οι εν λόγω μετακινήσεις συνιστούν συγκεκριμένη απειλή για τη δημόσια τάξη ή την εσωτερική ασφάλεια, τα κράτη μέλη θα πρέπει:

                           α)

                           σύμφωνα με το άρθρο 6 παράγραφος 3 της οδηγίας 2008/115/ΕΚ, να αναλάβουν εκ νέου τους υπηκόους τρίτων χωρών που διήλθαν από το έδαφός τους πριν συλληφθούν σε άλλο κράτος μέλος, σύμφωνα με τις διατάξεις διμερών συμφωνιών ή ρυθμίσεων που ισχύουν κατά την ημερομηνία έναρξης ισχύος της εν λόγω οδηγίας (13 Ιανουαρίου 2009), ιδίως μεταξύ γειτονικών κρατών μελών·

                           β)

                           να λάβουν όλα τα αναγκαία μέτρα, μεταξύ άλλων με τη θέσπιση επιχειρησιακών πρακτικών μεταξύ αρμόδιων αρχών και τη διευκόλυνση της ανταλλαγής πληροφοριών μεταξύ τους, ώστε να διασφαλιστεί η ταχεία ολοκλήρωση των διαδικασιών στο πλαίσιο των εν λόγω διμερών συμφωνιών ή ρυθμίσεων από τα οικεία κράτη μέλη, καθώς και η διενέργεια της μεταφοράς το συντομότερο δυνατόν·

                           γ)

                           να διασφαλίσουν ότι, σε περίπτωση που ένα κράτος μέλος αποφασίσει να μην εφαρμόσει τις διατάξεις διμερούς συμφωνίας ή ρύθμισης επανεισδοχής ή όταν οι ενδιαφερόμενοι υπήκοοι τρίτων χωρών αναλαμβάνονται εκ νέου από άλλο κράτος μέλος, δρομολογούνται οι διαδικασίες επιστροφής σύμφωνα με την οδηγία 2008/115/ΕΚ και σύμφωνα με τη σύσταση (ΕΕ) 2017/432.

      Βρυξέλλες, 12 Μαΐου 2017.

            Για την Επιτροπή

         Δημήτρης ΑΒΡΑΜΌΠΟΥΛΟΣ

            Μέλος της Επιτροπής

      (1)  COM(2012)230, έκθεση που καλύπτει την περίοδο από την 1η Νοεμβρίου 2011 έως την 30ή Απριλίου 2012.
   http://eur-lex.europa.eu/LexUriServ/LexUriServ.do?uri=COM:2012:0230:FIN:EL:PDF

      (2)  Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (ΕΕ L 77 της 23.3.2016, σ. 1).

      (3)  Απόφαση του Δικαστηρίου της 19ης Ιουλίου 2012, A. Adil, ECLI:EU:C:2012:508, C-278/12 PPU.

      (4)  Απόφαση Adil, ECLI:EU:C:2012:508, σκέψη 65.

      (5)  Απόφαση του Δικαστηρίου, της 22ας Ιουνίου 2010, στις συνεκδικασθείσες υποθέσεις Melki και Abdeli, C-188/10 και C-189/10, ECLI:EU:C:2010:363, σκέψεις 73 και 74.

      (6)  Εκτελεστική απόφαση (ΕΕ) 2017/246 του Συμβουλίου, της 7ης Φεβρουαρίου 2017, για σύσταση σχετικά με την παράταση του προσωρινού ελέγχου στα εσωτερικά σύνορα σε εξαιρετικές περιστάσεις που θέτουν σε κίνδυνο τη συνολική λειτουργία του χώρου Σένγκεν (ΕΕ L 36 της 11.2.2017, σ. 59).

      (7)  Έγγραφο του Συμβουλίου 15785/3/10 REV 3.

      (8)  Έγγραφο του Συμβουλίου 10505/4/09 REV 4.

      (9)  Οδηγία 2008/115/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τους κοινούς κανόνες και διαδικασίες στα κράτη μέλη για την επιστροφή των παρανόμως διαμενόντων υπηκόων τρίτων χωρών (ΕΕ L 348 της 24.12.2008, σ. 98).

      (10)  Σύσταση (ΕΕ) 2017/432 της Επιτροπής, της 7ης Μαρτίου 2017, για μεγαλύτερη αποτελεσματικότητα των επιστροφών στο πλαίσιο της εφαρμογής της οδηγίας 2008/115/ΕΚ του Ευρωπαϊκού Κοινοβουλίου και του Συμβουλίου (ΕΕ L 66 της 11.3.2017, σ. 15).


title: Σύσταση της Επιτροπής, της 29ης Μαρτίου 2005, για την παροχή μισθωμένων γραμμών στην Ευρωπαϊκή Ένωση — Μέρος 2 — Τιμολογιακές πτυχές τμημάτων κυκλωμάτων μισθωμένων γραμμών χονδρικής [κοινοποιηθείσα υπό τον αριθμό Ε(2005) 951]Κείμενο που παρουσιάζει ενδιαφέρον για τον ΕΟΧ

text:
               1.4.2005

               EL

               Επίσημη Εφημερίδα της Ευρωπαϊκής Ένωσης

               L 83/52

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 29ης Μαρτίου 2005
   για την παροχή μισθωμένων γραμμών στην Ευρωπαϊκή Ένωση — Μέρος 2 — Τιμολογιακές πτυχές τμημάτων κυκλωμάτων μισθωμένων γραμμών χονδρικής
   [κοινοποιηθείσα υπό τον αριθμό Ε(2005) 951]
   (Κείμενο που παρουσιάζει ενδιαφέρον για τον ΕΟΧ)
   (2005/268/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών («οδηγία πλαίσιο») (1), και ιδίως το άρθρο 19 παράγραφος 1,
   Εκτιμώντας τα ακόλουθα:

               (1)

               Οι νεοεισερχόμενοι (ή «άλλοι εξουσιοδοτημένοι φορείς εκμετάλλευσης») συχνά εξαρτώνται από τον κατεστημένο φορέα εκμετάλλευσης για την παροχή μισθωμένου κυκλώματος μικρής απόστασης για σύνδεση των χώρων του πελάτη με το δίκτυο του νεοεισερχόμενου («τμήμα κυκλώματος μισθωμένης γραμμής»).

               (2)

               Βάσει της οδηγίας 97/33/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1997, για τη διασύνδεση στο χώρο των τηλεπικοινωνιών προκειμένου να διασφαλιστεί καθολική υπηρεσία και διαλειτουργικότητα, με εφαρμογή των αρχών παροχής ανοικτού δικτύου (ΟΝΡ) (2) και της οδηγίας 92/44/ΕΟΚ του Συμβουλίου, της 5ης Ιουνίου 1992, σχετικά με την εφαρμογή της παροχής ανοικτού δικτύου στις μισθωμένες γραμμές (3), οδηγίες οι οποίες έχουν πλέον καταργηθεί (4), ορισμένοι οργανισμοί που εκμεταλλεύονται υπηρεσίες μισθωμένων γραμμών ήταν υποχρεωμένοι να παρέχουν τις υπηρεσίες μισθωμένων γραμμών (συμπεριλαμβανομένων τμημάτων κυκλωμάτων μισθωμένων γραμμών) βάσει των αρχών της ισοτιμίας και της κοστοστρέφειας.

               (3)

               Σύμφωνα με το άρθρο 27 της οδηγίας πλαίσιο και το άρθρο 16 παράγραφος 1 της οδηγίας 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών («οδηγία για την καθολική υπηρεσία») (5) και το άρθρο 7 της οδηγίας 2002/19/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους («οδηγία για την πρόσβαση») (6), οι προηγούμενες υποχρεώσεις παραμένουν έως ότου πραγματοποιηθεί η επανεξέταση των σχετικών αγορών σύμφωνα με το άρθρο 16 της οδηγίας πλαίσιο και το άρθρο 16 παράγραφος 3 της οδηγίας για την καθολική υπηρεσία.

               (4)

               Σύμφωνα με το άρθρο 16 παράγραφος 4 της οδηγίας πλαίσιο, εφόσον εθνική ρυθμιστική αρχή (ΕΡΑ) διαπιστώσει ότι μια συγκεκριμένη αγορά δεν είναι όντως ανταγωνιστική, εντοπίζει επιχειρήσεις με σημαντική ισχύ στην εν λόγω αγορά και επιβάλλει στις επιχειρήσεις αυτές τις ενδεδειγμένες ειδικές κανονιστικές υποχρεώσεις ή διατηρεί ή τροποποιεί τις εν λόγω υποχρεώσεις, εφόσον αυτές υφίστανται ήδη. Σύμφωνα με το άρθρο 18 παράγραφος 1 της οδηγίας για την καθολική υπηρεσία, εφόσον μια ΕΡΑ αποφανθεί ότι η αγορά για την παροχή της στοιχειώδους δέσμης μισθωμένων γραμμών δεν είναι πραγματικά ανταγωνιστική, εντοπίζει επιχειρήσεις με σημαντική ισχύ στην αγορά και επιβάλλει υποχρεώσεις σχετικά με την παροχή της στοιχειώδους δέσμης υπηρεσιών, καθώς και τους όρους για την παροχή αυτή. Επιχειρήσεις στις οποίες έχουν επιβληθεί υποχρεώσεις δυνάμει κάποιας από τις παραπάνω αναφερόμενες οδηγίες αναφέρονται ως «κοινοποιημένοι φορείς εκμετάλλευσης».

               (5)

               Στις 11 Φεβρουαρίου 2003, η Επιτροπή ενέκρινε σύσταση για τις αγορές προϊόντων και υπηρεσιών (7) όπου καθορίζονται οι σχετικές αγορές στον τομέα των ηλεκτρονικών επικοινωνιών που πρέπει να αναλύσουν οι ΕΡΑ βάσει των διατάξεων του άρθρου 15 της οδηγίας πλαίσιο. Στον κατάλογο περιλαμβάνονται χονδρική παροχή τερματικών τμημάτων μισθωμένων γραμμών και χονδρική παροχή ζευκτικών τμημάτων μισθωμένων γραμμών.

               (6)

               Η παροχή τμημάτων κυκλωμάτων μισθωμένων γραμμών περιλαμβάνεται στην αγορά της χονδρικής παροχής τερματικών τμημάτων μισθωμένων γραμμών και, για επαρκές μήκος γραμμής, επίσης και στην αγορά χονδρικής παροχής ζευκτικών τμημάτων μισθωμένων γραμμών που αναφέρονται στη σύσταση της Επιτροπής της 11ης Φεβρουαρίου 2003. Επαφίεται στις ΕΡΑ να αποφασίσουν τί συνιστά τερματικό τμήμα, ανάλογα με τη συγκεκριμένη τροπολογία δικτύου στην εθνική τους αγορά.

               (7)

               Με επιφύλαξη των αναλύσεων (επανεξετάσεων) αγοράς και των αξιολογήσεων της ισχύος στην αγορά εκ μέρους των ΕΡΑ σύμφωνα με τα άρθρα 15 και 16 της οδηγίας πλαίσιο και το άρθρο 16 παράγραφος 3 της οδηγίας για την καθολική υπηρεσία, από τις πληροφορίες που διέθεσαν τα κράτη μέλη προκύπτει διαρκώς επιδεινούμενη κατάσταση στο επίπεδο των τιμών για τμήματα κυκλωμάτων μισθωμένων γραμμών που παρέχονται από κοινοποιημένους φορείς εκμετάλλευσης, ενώ επιβεβαιώνονται προβλήματα αναφορικά με τη διακύμανση των τιμών αυτών.

               (8)

               Εφόσον, σύμφωνα με το άρθρο 13 της οδηγίας για την πρόσβαση ή το άρθρο 18 της οδηγίας για την καθολική υπηρεσία, μια εθνική ρυθμιστική αρχή επιβάλλει υποχρεώσεις κοστοστρέφειας όσον αφορά τμήματα κυκλωμάτων μισθωμένων γραμμών, δύναται να συνεκτιμήσει το γεγονός ότι οι πληροφορίες σχετικά με το κόστος που έλαβε από τον ενδιαφερόμενο φορέα εκμετάλλευσης ενδέχεται να μην αντικατοπτρίζουν πλήρως το κόστος ενός οικονομικά αποδοτικού φορέα εκμετάλλευσης που χρησιμοποιεί σύγχρονες τεχνολογίες. Δύναται επίσης να λάβει υπόψη διαθέσιμες πηγές σε συγκρίσιμες ανταγωνιστικές αγορές όσον αφορά επιβεβλημένους μηχανισμούς ανάκτησης κόστους ή μεθοδολογίες τιμολόγησης.

               (9)

               Υπό τις συνθήκες αυτές, η δημοσίευση συνιστώμενων οροφών (ανώτατων ορίων) τιμών για τμήματα κυκλωμάτων μισθωμένων γραμμών ενημερώνει και κατευθύνει τις ΕΡΑ σχετικά με τον τρόπο εφαρμογής της βέλτιστης τρέχουσας πρακτικής στην παροχή μισθωμένων γραμμών κατά τον καθορισμό ρυθμιστικών επανορθωτικών μέτρων για αγορές μισθωμένων γραμμών που δεν είναι αποτελεσματικά ανταγωνιστικές στην επικράτειά τους. Τούτο συμβάλλει στην ανάπτυξη της εσωτερικής αγοράς βελτιώνοντας τη συνεπή εφαρμογή, σε κοινοτική κλίμακα, του πλαισίου των κανονιστικών ρυθμίσεων και υποστηρίζοντας έτσι τη δημιουργία ανταγωνιστικότερης και οικονομικά αποδοτικής αγοράς για μισθωμένες γραμμές.

               (10)

               Για τον καθορισμό οροφών (ανωτάτων ορίων) τιμών στην παρούσα σύσταση λαμβάνονται υπόψη οι μέσες τιμές στα κράτη μέλη όπου επιτρέπεται για τους κοινοποιημένους φορείς εκμετάλλευσης ευελιξία τιμών σε διαφορετικές γεωγραφικές περιοχές.

               (11)

               Όπως προβλέπεται στο άρθρο 13 παράγραφος 3 της οδηγίας για την πρόσβαση, οι ΕΡΑ δύνανται να απαιτούν από το φορέα εκμετάλλευσης να αιτιολογεί πλήρως τις τιμές που επιβάλλει και, κατά περίπτωση, δύνανται να απαιτούν προσαρμογή των τιμών.

               (12)

               Η Επιτροπή θα εξετάσει την ανάγκη αναθεώρησης της παρούσας σύστασης το αργότερο έως τις 31 Ιουλίου 2006, ώστε να συνεκτιμηθεί η αλλαγή τεχνολογιών και αγορών.

               (13)

               Σύμφωνα με τη διαδικασία που αναφέρεται στο άρθρο 22 παράγραφος 2 της οδηγίας πλαίσιο, ζητήθηκε η γνώμη της επιτροπής επικοινωνιών,

         ΣΥΝΙΣΤΑ:

               1)

               Για τους σκοπούς της παρούσας σύστασης εφαρμόζονται οι ακόλουθοι ορισμοί:

                           α)

                           ως «τμήμα κυκλώματος μισθωμένης γραμμής» (LLPC) νοείται η αποκλειστική σύνδεση μεταξύ των χώρων του πελάτη και του σημείου διασύνδεσης του άλλου εξουσιοδοτημένου φορέα εκμετάλλευσης στον (ή κοντά στον) δικτυακό κόμβο του κοινοποιημένου φορέα εκμετάλλευσης, και θεωρείται ως ιδιαίτερος τύπος μισθωμένης γραμμής χονδρικής που μπορεί να χρησιμοποιείται από τον άλλο εξουσιοδοτημένο φορέα εκμετάλλευσης για την παροχή υπηρεσιών σε χρήστες λιανικής, σε άλλους φορείς εκμετάλλευσης ή προς ίδια χρήση όπως, αλλά όχι αποκλειστικά, μισθωμένες γραμμές, συνδέσεις στο μεταγόμενο τηλεφωνικό δίκτυο, υπηρεσίες δεδομένων ή ευρυζωνική πρόσβαση·

                           β)

                           ως «μήκος γραμμής» νοείται η ακτινική απόσταση μεταξύ των θέσεων των δύο άκρων της γραμμής, δηλαδή από το σημείο διασύνδεσης έως τους χώρους του πελάτη·

                           γ)

                           ως «πελάτης» νοείται ο πελάτης του άλλου εξουσιοδοτημένου φορέα εκμετάλλευσης.

               2)

               Κατά την επιβολή ή διατήρηση υποχρέωσης κοστοστρέφειας τιμών βάσει του άρθρου 13 παράγραφος 1 της οδηγίας 2002/19/ΕΚ («οδηγία για την πρόσβαση») όσον αφορά φορείς εκμετάλλευσης που παρέχουν τμήματα κυκλωμάτων μισθωμένων γραμμών, οι εθνικές ρυθμιστικές αρχές:

                           α)

                           εξασφαλίζουν ότι οι τιμές που συνδέονται με την παροχή τμήματος κυκλώματος μισθωμένων γραμμών αντανακλούν μόνον το κόστος των υποκείμενων στοιχείων του δικτύου και των ζητούμενων υπηρεσιών, συμπεριλαμβανομένου εύλογου ποσοστού κέρδους. Συγκεκριμένα, στην τιμολογιακή διάρθρωση δύναται να περιλαμβάνεται και η εφάπαξ τιμή σύνδεσης που καλύπτει τις αιτιολογημένες δαπάνες για την αρχική εγκατάσταση της ζητηθείσας υπηρεσίας (π.χ. ειδικός εξοπλισμός, συμβατότητα γραμμής, δοκιμές και ανθρώπινοι πόροι), καθώς και μηνιαίες τιμές που καλύπτουν το κόστος συνεχούς συντήρησης και χρήσης των παρεχόμενων εξοπλισμών και πόρων·

                           β)

                           εξασφαλίζουν την τήρηση όλων των ανώτατων ορίων τιμών που περιλαμβάνονται στο παράρτημα Ι για τμήματα κυκλωμάτων μισθωμένων γραμμών βάσει των στοιχείων τιμών και της μεθοδολογίας που αναφέρονται στο έγγραφο εργασίας των υπηρεσιών της Επιτροπής, εκτός εάν υφίστανται αξιόπιστα στοιχεία από ανάλυση λογιστικής κόστους, εγκεκριμένα από την εθνική ρυθμιστική αρχή, ότι το συνιστώμενο ανώτατο όριο θα είχε ως αποτέλεσμα στάθμη τιμής κάτω από το κόστος αποτελεσματικής παροχής των υποκείμενων στοιχείων του δικτύου και των ζητούμενων υπηρεσιών, συμπεριλαμβανομένου εύλογου ποσοστού κέρδους.
                           Η μεθοδολογία που χρησιμοποιείται για τον υπολογισμό των συνιστώμενων ανώτατων ορίων τιμών, όπως περιγράφεται στο έγγραφο των υπηρεσιών της Επιτροπής (8), θεωρείται ενδεδειγμένη για την κάλυψη των αναγνωρισμένων διαφορών κόστους μεταξύ διάφορων φορέων εκμετάλλευσης σε διάφορα κράτη μέλη·

                           γ)

                           χρησιμοποιούν τα δικαιώματά τους βάσει του άρθρου 13 της οδηγίας για την πρόσβαση, με σκοπό να ζητήσουν πλήρη αιτιολόγηση των προτεινόμενων τελών και, κατά περίπτωση, την απαίτηση προσαρμογής τους.

               3)

               Η παρούσα σύσταση απευθύνεται στα κράτη μέλη.

      Βρυξέλλες, 29 Μαρτίου 2005.

            Για την Επιτροπή

         Viviane REDING

            Μέλος της Επιτροπής

      (1)  ΕΕ L 108 της 24.4.2002, σ. 33.

      (2)  ΕΕ L 199 της 26.7.1997, σ. 32· οδηγία όπως τροποποιήθηκε από την οδηγία 98/61/ΕΚ (ΕΕ L 268 της 3.10.1998, σ. 37).

      (3)  ΕΕ L 165 της 19.6.1992, σ. 27· οδηγία όπως τροποποιήθηκε τελευταία από την απόφαση 98/80/ΕΚ της Επιτροπής (ΕΕ L 14 της 20.1.1998, σ. 27).

      (4)  Οι εν λόγω οδηγίες καταργήθηκαν με το άρθρο 26 της οδηγίας πλαίσιο, από τις 24 Ιουλίου 2003.

      (5)  ΕΕ L 108 της 24.4.2002, σ. 51.

      (6)  ΕΕ L 108 της 24.4.2002, σ. 7.

      (7)  ΕΕ L 114 της 8.5.2003, σ. 45.

      (8)  «Commission staff working document — Methodology, reference configuration and data of leased lines in Member States related to the Commission recommendation on the provision of leased lines in the European Union — Part 2 — Pricing aspects of wholesale leased line part circuits» — http://europa.eu.int/information_society/topics/ecomm/useful_information/library/commiss_serv_doc/index_en.htm

      ΠΑΡΑΡΤΗΜΑ

                  (σε ευρώ)

                  Χωρητικότητα

                  Ανώτατο όριο για το σύνολο της μηνιαίας τιμής και του 1/24 της εφάπαξ τιμής σύνδεσης για μήκος κυκλώματος έως 2 km

                  Ανώτατο όριο για το σύνολο της μηνιαίας τιμής και του 1/24 της εφάπαξ τιμής σύνδεσης για μήκος κυκλώματος έως 5 km

                  Ανώτατο όριο για το σύνολο της μηνιαίας τιμής και του 1/24 της εφάπαξ τιμής σύνδεσης για μήκος κυκλώματος έως 15 km

                  Ανώτατο όριο για το σύνολο της μηνιαίας τιμής και του 1/24 της εφάπαξ τιμής σύνδεσης για μήκος κυκλώματος έως 50 km

                  Ανώτατο όριο για εφάπαξ τιμή σύνδεσης

                  64 kbit/s

                  61

                  78

                  82

                  99

                  542

                  2 Mbit/s

                  186

                  248

                  333

                  539

                  1 112

                  34 Mbit/s

                  892

                  963

                  1 597

                  2 539

                  2 831

                  155 Mbit/s

                  1 206

                  1 332

                  1 991

                  4 144

                  3 144


title: Σύσταση του Συμβουλίου, της 10ης Ιουλίου 2012 , σχετικά με το εθνικό πρόγραμμα μεταρρυθμίσεων του 2012 της Πορτογαλίας και την έκδοση γνώμης του Συμβουλίου σχετικά με το πρόγραμμα σταθερότητας της Πορτογαλίας, 2012-2016

text:
               24.7.2012

               EL

               Επίσημη Εφημερίδα της Ευρωπαϊκής Ένωσης

               C 219/69

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 10ης Ιουλίου 2012
   σχετικά με το εθνικό πρόγραμμα μεταρρυθμίσεων του 2012 της Πορτογαλίας και την έκδοση γνώμης του Συμβουλίου σχετικά με το πρόγραμμα σταθερότητας της Πορτογαλίας, 2012-2016
   2012/C 219/20
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Κατόπιν διαβούλευσης με την οικονομική και δημοσιονομική επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιάζεται στους νευραλγικούς τομείς στους οποίους απαιτείται δράση, ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές τους για την απασχόληση.

               (3)

               Στις 12 Ιουλίου 2011, το Συμβούλιο εξέδωσε σύσταση (3) σχετικά με το εθνικό πρόγραμμα μεταρρυθμίσεων της Πορτογαλίας για το 2011.

               (4)

               Στις 23 Νοεμβρίου 2011, η Επιτροπή εξέδωσε τη δεύτερη ετήσια επισκόπηση για την ανάπτυξη, η οποία σηματοδοτεί την έναρξη του δεύτερου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, που εδράζεται στη στρατηγική «Ευρώπη 2020».

               (5)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 15 Φεβρουαρίου 2012, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2012 και ψήφισμα σχετικά με τη συμβολή στην ετήσια επισκόπηση της ανάπτυξης 2012.

               (6)

               Στις 2 Μαρτίου 2012, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την τόνωση της ανάπτυξης. Υπογράμμισε την ανάγκη να επιδιωχθεί διαφοροποιημένη και φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανεισμού στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 2 Μαρτίου 2012, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο σύμφωνο για το ευρώ + να υποβάλουν εγκαίρως τις δεσμεύσεις τους που θα περιληφθούν στα οικεία προγράμματα σταθερότητας ή σύγκλισης και στα εθνικά τους προγράμματα μεταρρυθμίσεων.

               (8)

               Στις 2 Μαΐου 2012, η Πορτογαλία υπέβαλε πρόγραμμα σταθερότητας που κάλυπτε την περίοδο 2012-2016 και, στις 7 Μαΐου 2012, το εθνικό της πρόγραμμα μεταρρυθμίσεων του 2012.

               (9)

               Στις 17 Μαΐου 2011, το Συμβούλιο ενέκρινε την εκτελεστική απόφαση 2011/344/ΕΕ (4) προκειμένου να διατεθεί στην Πορτογαλία μεσοπρόθεσμη χρηματοδοτική συνδρομή για μια τριετία, από το 2001 έως το 2014, σύμφωνα με τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (5). Το συνοδευτικό μνημόνιο συναντίληψης, που επίσης υπογράφτηκε στις 17 Μαΐου 2011, και τα διαδοχικά συμπληρώματά του καθορίζουν τους όρους οικονομικής πολιτικής υπό τους οποίους εκταμιεύεται η οικονομική βοήθεια.

               (10)

               Η Πορτογαλία έχει σημειώσει ικανοποιητική πρόοδο σε διάφορα μέτωπα, αλλά εξακολουθεί να αντιμετωπίζει σημαντικές προκλήσεις. Η επίτευξη των δημοσιονομικών στόχων παραμένει ζωτικής σημασίας προκειμένου η κυβέρνηση να αποκτήσει και πάλι πρόσβαση στην αγορά εντός της περιόδου του προγράμματος οικονομικής προσαρμογής. Για να περιοριστούν οι κίνδυνοι όσον αφορά την επίτευξη των δημοσιονομικών στόχων για το 2012, απαιτείται οπωσδήποτε ταχεία και αποφασιστική εφαρμογή των διαρθρωτικών-δημοσιονομικών μέτρων του προγράμματος οικονομικής προσαρμογής. Ταυτόχρονα, είναι αναγκαίο να προβεί η κυβέρνηση στις μεταρρυθμίσεις που θα επιλύσουν τα προβλήματα ανταγωνιστικότητας που αντιμετωπίζει η Πορτογαλία. Ο προϋπολογισμός του 2012 δεν εφαρμόζει παλαιότερα σχέδια «δημοσιονομικής υποτίμησης». Έτσι καθίσταται ακόμη σημαντικότερο να εγκριθούν σύντομα επιπρόσθετες διαρθρωτικές μεταρρυθμίσεις στις αγορές εργασίας και προϊόντων με σκοπό τη μείωση του κόστους εργασίας ανά μονάδα προϊόντος, την αύξηση της ευελιξίας και τη μείωση των φραγμών εισόδου στην αγορά. Θα απαιτηθούν επιμονή και σθένος από μέρους της κυβέρνησης για την υπερνίκηση μεγάλων κατεστημένων συμφερόντων που αποτελούν τροχοπέδη για τις μεταρρυθμίσεις.

               (11)

               Συνολικά, η τρίτη επισκόπηση του προγράμματος οικονομικής προσαρμογής κατέληξε στο συμπέρασμα ότι η εφαρμογή από την Πορτογαλία των όρων που τίθενται στο μνημόνιο συναντίληψης της 17ης Μαΐου 2011 παραμένει σε καλό δρόμο. Συγκεκριμένα, επιτεύχθηκε ο στόχος για το δημοσιονομικό έλλειμμα το 2011 (5,9 % του ΑΕΠ) και μάλιστα υπερκαλύφθηκε προσφεύγοντας στη μεταβίβαση στο κράτος συνταξιοδοτικών πόρων των τραπεζών, μέτρο το οποίο αντιστοιχεί στο 3½ % του ΑΕΠ. Παρά το έκτακτο αυτό μέτρο, η διαρθρωτική εξυγίανση το 2011 ήταν μεγάλης έκτασης και ανήλθε στο 3½ % του ΑΕΠ. Οι τράπεζες βρίσκονται σε καλό δρόμο όσον αφορά την εκπλήρωση των κεφαλαιακών απαιτήσεων που θέτει το πρόγραμμα οικονομικής προσαρμογής έως τα τέλη του 2012, αλλά οι καθαρές θέσεις κεφαλαίου πρέπει να βελτιωθούν περισσότερο το 2012, σύμφωνα με τις απαιτήσεις του εν λόγω προγράμματος και ως αποτέλεσμα της απαίτησης της Ευρωπαϊκής Αρχής Τραπεζών να γίνουν προβλέψεις για τα ανοίγματα σε κρατικά χρέη, όσον αφορά το ειδικό πρόγραμμα επιτόπιων ελέγχων και όσον αφορά την προγραμματιζόμενη μεταβίβαση των ιδιωτικών συνταξιοδοτικών ταμείων των τραπεζών. Στις αρχές Ιουνίου του 2012, η κυβέρνηση ανακοίνωσε ότι θα χορηγήσει δημόσια χρηματοδότηση σε τρεις μεγάλες τράπεζες που αναμένεται να έχει ως αποτέλεσμα τη συμμόρφωση προς τις κεφαλαιακές απαιτήσεις του προγράμματος οικονομικής προσαρμογής. Η τέταρτη επισκόπηση σε επίπεδο προσωπικού του προγράμματος οικονομικής προσαρμογής, η οποία ολοκληρώθηκε στις αρχές Ιουνίου του 2012, επιβεβαίωσε τα αποτελέσματα της τρίτης επισκόπησης σύμφωνα με τα οποία το πρόγραμμα ακολουθεί σωστή πορεία.

               (12)

               Η υποχώρηση του ΑΕΠ το 2011 ήταν λιγότερο έντονη από την προβλεπόμενη, καθώς οι εξαγωγές και η κατανάλωση κινήθηκαν σε καλύτερα επίπεδα σε σχέση με τις προβλέψεις. Ωστόσο, κατά το τέταρτο τρίμηνο του 2011 και στις αρχές του 2012 καταγράφηκε υποχώρηση της εγχώριας ζήτησης, μεγάλη αύξηση της ανεργίας και χαμηλή εμπιστοσύνη από μέρους του επιχειρηματικού κόσμου. Σύμφωνα με τις εαρινές προβλέψεις για το 2012 των υπηρεσιών της Επιτροπής, οι προοπτικές για το 2012 έχουν επιδεινωθεί και προβλέπεται πλέον μείωση του ΑΕΠ κατά 3,3 %. Η οικονομική ανάπτυξη το 2013 θα είναι πιο περιορισμένη από ό,τι αναμενόταν αρχικά. Ενώ η εξωτερική προσαρμογή μέχρι στιγμής ήταν αξιοσημείωτα γρήγορη, με την αύξηση των μεριδίων αγοράς από τις εξαγωγές της Πορτογαλίας εκτός της Ένωσης και σημαντική μείωση των εισαγωγών, η διατήρησή της είναι ακόμη αβέβαιη. Δεδομένου του μεγάλου εξωτερικού χρέους που έχει συσσωρεύσει η Πορτογαλία, απαιτείται πολύ μεγάλη περαιτέρω προσαρμογή διαρθρωτικού χαρακτήρα.

               (13)

               Ο προϋπολογισμός του 2012 θέτει ως στόχο δημοσιονομικό έλλειμμα ύψους 4,5 % του ΑΕΠ, πράγμα το οποίο συμφωνεί με τις απαιτήσεις του προγράμματος οικονομικής προσαρμογής και με τις συστάσεις του Συμβουλίου προς την Πορτογαλία στο πλαίσιο της διαδικασίας υπερβολικού ελλείμματος. Τα μεσοπρόθεσμα σχέδια δημοσιονομικής εξυγίανσης που παρουσιάζονται στο πρόγραμμα σταθερότητας συνάδουν επίσης με τους στόχους για το ονομαστικό έλλειμμα που θέτει το πρόγραμμα οικονομικής προσαρμογής, ενώ έως το 2013 αναμένεται ότι θα επιτευχθεί δείκτης ελλείμματος προς το ΑΕΠ ίσος προς 3 % του ΑΕΠ. Ο προϋπολογισμός του 2012 περιλαμβάνει μέτρα δημοσιονομικής εξυγίανσης τα οποία υπερβαίνουν το 5 % του ΑΕΠ, τα οποία είναι μόνιμα διαρθρωτικά μέτρα. Τα δύο τρίτα των μέτρων αφορούν το σκέλος των δαπανών και περιλαμβάνουν σημαντική μείωση στους μισθούς και τις συντάξεις του δημόσιου τομέα, μείωση του αριθμού των δημοσίων υπαλλήλων κατά 2 % (ισοδύναμο πλήρους απασχόλησης) και εξορθολογισμό των κρατικών επιχειρήσεων. Στο σκέλος των εσόδων, ο προϋπολογισμός προβλέπει μείωση των φορολογικών απαλλαγών, αύξηση του αριθμού των αγαθών και υπηρεσιών που φορολογούνται με τον κανονικό συντελεστή ΦΠΑ, υψηλότερους φόρους εισοδήματος φυσικών προσώπων και εταιρειών, αύξηση των ειδικών φόρων κατανάλωσης και ενίσχυση των προσπαθειών για την καταπολέμηση της φοροδιαφυγής και της απάτης. Το έλλειμμα αναμένεται να μειωθεί περαιτέρω σε 1,8 % του ΑΕΠ το 2014 και σε 1 % του ΑΕΠ το 2015. Οι κυριότεροι κίνδυνοι όσον αφορά την επίτευξη των δημοσιονομικών στόχων σχετίζονται κυρίως με τον τομέα των κρατικής ιδιοκτησίας επιχειρήσεων και τις τοπικές και περιφερειακές διοικήσεις. Όσον αφορά το διαρθρωτικό ισοζύγιο, η δημοσιονομική διαρθρωτική προσαρμογή αναμένεται να υπερβεί τις 7 ποσοστιαίες μονάδες του ΑΕΠ την περίοδο 2011-2012. Ο μεσοπρόθεσμος δημοσιονομικός στόχος που ανέρχεται σε - 0,5 % του ΑΕΠ αντικατοπτρίζει επαρκώς τις απαιτήσεις του συμφώνου σταθερότητας και ανάπτυξης. Όσον αφορά το δημόσιο χρέος, αναμένεται να κορυφωθεί στο 115,7 % του ΑΕΠ το 2013 και στη συνέχεια να μειωθεί. Η τέταρτη επισκόπηση σε επίπεδο προσωπικού του προγράμματος οικονομικής προσαρμογής επιβεβαίωσε ότι ο στόχος δημοσιονομικού ελλείμματος για το 2012 παραμένει εφικτός, καθόσον η εκτέλεση του προϋπολογισμού κατά τους τέσσερεις πρώτους μήνες του 2012 συνάδει προς τις προσδοκίες και οι κίνδυνοι αναθεώρησης προς τα κάτω λόγω μεγαλύτερης αύξησης της ανεργίας και σύνθεσης της ανάπτυξης που ευνοεί λιγότερο τα φορολογικά έσοδα, σε σύγκριση με τις δημοσιονομικές προβολές, αντιμετωπίζονται με εξοικονόμηση σε άλλα τμήματα του προϋπολογισμού.

               (14)

               Μέχρις στιγμής έχει επιτελεσθεί αξιοσημείωτη πρόοδος και η πλήρης επιτυχία του προγράμματος οικονομικής προσαρμογής εξαρτάται σε κρίσιμο βαθμό από την εφαρμογή ενός ευρέος φάσματος διαρθρωτικών μεταρρυθμίσεων οι οποίες θα εξαλείψουν ακαμψίες και σημεία συμφόρησης στα οποία οφείλεται η δεκαετής στασιμότητα της οικονομίας της χώρας. Το μεγάλης εμβέλειας και φιλόδοξο πρόγραμμα μεταρρυθμίσεων βρίσκεται σε καλό δρόμο στους τομείς της αγοράς εργασίας, της ιατροφαρμακευτικής περίθαλψης, της στέγασης, της δικαιοσύνης και της αφερεγγυότητας και του γενικού κανονιστικού πλαισίου, περιλαμβανομένου του ανταγωνισμού. Επίσης, οι ιδιωτικοποιήσεις υπήρξαν μέχρι στιγμής εξαιρετικά επιτυχημένες. Στις βιομηχανίες δικτύου, η πρόοδος ήταν πιο άνιση. Συγκεκριμένα, στον τομέα της ενέργειας έχει υποβληθεί ολοκληρωμένη στρατηγική για την εξάλειψη του αυξανόμενου χρέους του τομέα μέσω της καταπολέμησης των υπερβολικών μισθωμάτων, η οποία θα πρέπει να εφαρμοσθεί τους επόμενους μήνες.

               (15)

               Διεξάγεται στρατηγικός αναπρογραμματισμός των διαρθρωτικών ταμείων, με έμφαση στην υποστήριξη της απασχόλησης των νέων και της ανταγωνιστικότητας (ιδίως των μικρομεσαίων επιχειρήσεων). Τα νέα μέτρα ενισχύουν ενέργειες στον τομέα του διαβατηρίου απασχόλησης, της κατάρτισης και των επαγγελματικών προσόντων, όπως και της πρόσβασης μικρομεσαίων επιχειρήσεων σε χρηματοδότηση.

               (16)

               Η Πορτογαλία έχει αναλάβει μια σειρά δεσμεύσεων στο πλαίσιο του συμφώνου για το ευρώ +. Οι δεσμεύσεις, καθώς και η εφαρμογή των δεσμεύσεων που υποβλήθηκαν το 2011, αφορούν τη βελτίωση της ανταγωνιστικότητας, την αύξηση του ποσοστού απασχόλησης, τη διατηρησιμότητα των δημόσιων οικονομικών και, παράλληλα, την ενίσχυση της χρηματοοικονομικής διατηρησιμότητας,

         ΣΥΝΙΣΤΑ ότι η Πορτογαλία πρέπει να αναλάβει δράση εντός της περιόδου 2012-2013 ώστε:
   Να εφαρμοστούν τα μέτρα που προβλέπονται στην εκτελεστική απόφαση 2011/344/ΕΕ και εξειδικεύονται περαιτέρω στο μνημόνιο συναντίληψης της 17ης Μαΐου 2011 και στα μεταγενέστερα συμπληρώματά του.

      Βρυξέλλες, 10 Ιουλίου 2012.

            Για το Συμβούλιο

            Ο Πρόεδρος

         Β. ΣΙΑΡΛΉ

      (1)  ΕΕ L 209 της 2.8.1997, σ. 1.

      (2)  Διατηρούνται για το 2012 με την απόφαση 2012/238/ΕΕ του Συμβουλίου, της 26ης Απριλίου 2012, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 119 της 4.5.2012, σ. 47).

      (3)  ΕΕ C 216 της 22.7.2011, σ. 1.

      (4)  ΕΕ L 159 της 17.6.2011, σ. 88.

      (5)  ΕΕ L 118 της 12.5.2010, σ. 1.